text:
Tuma personal den servicio
-
Contract di trabao (individual y colectivo)
Contract di trabao ta un contract, den cual e trahado ta compromete su mes cu e doño di trabao, pa traha durante cierto tempo contra pago di salario. Consecuentemente contract di trabao tin e siguiente elementonan:
- eherce trabao (traha);
- salario;
- ta den servicio (relacion herarkico).
-
Salario & salario minimo
Salario ta parti di contract di trabao cu ta indica e compensacion pa trabao haci. Doño di trabao y trahado ta liber den fihamento di salario ora ta trata di contract di trabao individual of colectivo (CAO), si e acuerdo ta cumpli cu cierto condicion legal.
-
Resolucion di Horeca
Relaciona cu e hecho cu e sectornan di hotel, restaurant y cafe ta sensibel na competencia internacional y ta rekeri un forsa laboral masha grandi, Gobierno a opta pa establece reglanan diferente pa e ramonan di industria den e sectornan aki.
-
Seguro di malesa y accidente
Seguro di malesa
Segun e ordenansa seguro di malesa un trahado haya parti di su salario den caso cu e no por traha pa motibo di malesa. Seguro di malesa ta percura pa e trahado cu ta malo ta haya un parti di su salario. E trahado den servicio cu ta ricibi un salario di Afl. 5.850,- of menos pa luna ta cay bao e seguro di malesa (e suma aki ta valido desde 1 di juli 2016 y por cambi’e pa ley).
-
Accidente na pia di trabao
Meld accidente na trabao
Segun articulo 2 inciso 7 di e Ley di Seguridad na Trabao, e hefe of manager di un negoshi mester meld accidente na trabao na entre otro Departamento di Inspeccion Tecnico (DTI). Basa riba e ley di seguro di accidente na trabao, mester meld accidente di trabao tambe na Sociale Verzekeringsbank (SVb).
-
Pensioen general
Mas informacion no ta disponibel ainda


c: text/html

text:
Polis ta realisá detenshon relashoná ku kasonan di ladronisia.
Polis ta realisá detenshon relashoná ku kasonan di ladronisia.
KRALENDJIK BONAIRE: Djaweps anochi 2 di yuni polis a gara dos sospechoso ku tabata den akshon pa kibra drenta den un establesementu pa horta den esaki. Ambos sospechoso a keda detené na e sitio. Tambe djaweps merdia a detené un sospechoso. Ta sospechá e persona aki di ta enbolbí den diferente kaso di ladronisia na residensia i negoshi ku a tuma lugá último tempu aki. E di djaweps anochi ta J. H. i R.N. i esun di djaweps merdia ta E.M.

robotstxt: allowed

filter: keep


text:
ORANJESTAD, Aruba: Minister di Turismo, Transporte, Energia y Ambiente, Ing. Mike de Meza ta contento con su campaña ta bayendo unda cu e ta bishitando diferente cas. Pasando diferente caminda e mandatario ta sinti un orguyo di mira hopi bandera berde. Diasabra Mike de Meza tabata den San Nicolas y hunto cu Benny Sevinger y Chris Dammers a pega mas o menos 150 bandera den un par di ora. Pero cada bes cu yega na un cas y pone 1 bandera, e habitante ta pidi pa pone 2 pero ta purba di mantene esaki na 1 pasobra tin mas hende cu kier bandera.
E ta bayendo bon, hendenan ta contento y esaki nan ta expresa esaki. Hopi ta papia di con cosnan a bay bon den 8 aña y por mira esaki, door di e proyectonan duro manera infrastructural, a introduci 100 florin y despues el a bira 150 florin. Pero esaki lo cambia dia 1 di januari ora cu AVP sinta y e suma bira 250 florin pa mama of tata soltero, di cual no ta basta ainda. Tin e pensionadonan y tur aña ta aumenta esaki, aunke cu no ta aumentonan grandi. Ta sigui yuda nan cu e parti di compra. A bin cu diferente cos pa yuda comunidad, unda cu a compensa e indexering. Bou di e gobierno anterior tur cos tabata flat, unda cu a vries tur cos. Mester a lucha pa un par di siman largo e tempo ey. Di momento cu a drenta den gobierno, nan a atende cu tur e cosnan aki. A percura di duna compensacion y yuda unda por, de sector priva, tur esunnan cu tin un entrada bou di 2500 florin a haya un reparatietoeslag cual a keda aumenta.
Tin e intencion di bolbe aumenta e reparatietoeslag, pero tambe tin e intencion pa bin cu e huurtoeslag, segun e mandatario. E huurtoeslag aki ta pa alivia e mama of tata soltero, pero esaki ta pa esunnan cu tin menos entrada. Ta haci esaki pasobra si kier shift e sistema di impuesto direct y indirect, mester bin cu e tipo di toeslag asina aki. A mira cu esaki ta pasa den paisnan grandi manera Hulanda, Alemania. Door cu impuesto indirecto ta uno regresivo, Minister de Meza a duna di conoce. E ta afecta un hende pasobra loke tin e ta afecta y hendenan cu menos entrada esaki ta haci un dolor pa nan.
E gobierno anterior a baha e grado di impuesto riba inkomstenbelasting y esey a pone cu a bin cu e impuesto indirect, pero nan a lubida riba e gran parti di esunnan cu ta gana salario minimo of un tiki mas no tabata paga inkomstenbelasting. Ora cu a bin cu e impuesto ey riba nan, no ta haci nada pa nan. Esaki ta bin cu nan mes mester a keda atende cu e 3% di BBO. E manera cu tin pa yuda nan den compra ta e reparatietoeslag. Manera e huurtoeslag ta pone menos peso riba nan y esaki ta un contribucion di gobierno, no dunado di trabou ta cubri esaki. E poder di compra a cay cu 34% bou mando di e gobierno anterior, mientras cu bou mando di AVP esaki a cay cu 4%. Prijsnan a subi, pero mester corda cu reparatietoeslag a bin acerca, salarionan a subi, salario minimo a subi y tur esaki a keda tuma den consideracion. Bou mando di 8 aña di AVP e poder di cumpra a baha cu 4%, mientras bou MEP cu 34% y esaki ta mas cu 1/3 parti di un hende su salario.


text:
—Cuerpo Policial ta informa—
Cuerpo Policial ta busca testigonan, potretnan of grabacionnan pa cu e investigacion den e caso di e dama Americano cu a sosode 19 februari 2021.
Na es momentonan aki e team cu ta investigando e caso a haya un paar di imagen di e incidente na Savaneta. Pero mester mas informacion.
For di e investigacion por a saca afo cu e auto di huur di e marca Kia model Picanto numera V-4404 , dia 19 februari 2021 den oranan di anochi a core for di area di hotelnan na Palm Beach direccion San Nicolas.
E sospechoso no tin un ruta specifico cu ela core. Cu otro palabra ela core y a pasa den diferente barionan.
Durante e recorido e sospechoso a core na un manera peligroso y a ocasiona por lo menos 1 accidente. No ta descarta cu e sospechoso tabata envolvi of a ocaciona of casi a ocasiona diferente accidente.
E prome biaha cu ela topa cu coleganan di Cuerpo Policial ta den cercania di San Nicolas. Ta existi e posibilidad cu door di e manera di core di e sospechoso mas usuario por declara ariba e manera cu e sospechoso tawata comporta su mes ariba caminda of por a graba esaki of saca potret di esaki cu nan celular of camera den auto.
Tambe casnan y negoshinan lo por a graba cu nan camera e forma cu e sospechoso aki tawata core of comporta su mes ariba caminda.
Cuerpo Policial ta busca testigonan di e comportacion den trafico di e manehador (sospechoso) di e Kia Picanto V-4404 cu por a wak algo of cu a filma algo y ta pidi nan pa tuma contacto via
e-mail: DAR4@kparuba.com of jama na e number 5272930.
Tin dos investigacion andando.
Recherche ta investigando e comportacion di e sospechoso dama Mericano y Landsrecherche ta investigando e incidente di e tiramento.


text:
Dialuna anochi den un sala completamente yen, e homber y muhernan balente cu pa lunanan largo a bin ta campañando fuertemente pa partido POR a reuni cu candidatonan durante un reunion di Conseho di Partido extraordinario.
A reina un ambiente yen di energia y positivismo durante e reunion unda a resalta e forma nobo cu POR ta campaña. Sigur un campaña unda cu na diferente ocasion POR tabata un ehempel pa partidonan ya existente pa hopi aña. For di e forma cu a scoge pa yega na e informacion pa e plan di gobernacion por medio di encuentronan y reunionnan cu gruponan representando nos comunidad y ricibiendo feedback di miles di ciudadanonan te na e comportacion di cada sostenedor di POR. E formacion di e lista di partido tambe a bay na un forma diferente cu otronan pasobra enbes di yena lista basa riba popularidad of grandura di famia di un of otro persona, a busca personanan cu ta profesional y capas pa soluciona e retonan cu comunidad a indica cu mester soluciona.
Ta haci peticion na lider di otro partidonan pa nos por sigura cu e ultimo dianan cu nos tin nos dilanti nos por hiba un campaña na nivel, limpi y transparente. Pa dia 22 di september ta brinda e oportunidad na comunidad di Aruba pa eherce nan derecho di voto. A mira hopi atake sin base tuma luga e ultimo lunanan aki y cu no ta trece nada nobo pa e discusionan relevante pa e necesidadnan cu comunidad tin. Tur ta tabata dirigi riba e aspecto personal y sin prueba, cual nos a bisa semper di lo no bay perde tempo pa responde riba cada un di esakinan. En bes, ta enfoca riba e plan di gobernacion cu POR tin pa resolve e diferente retonan den comunidad. POR tin un lista cu profesionalnan cla pa tuma e desicionnan den e proximo gobierno y percura pa ehecucion na bienestar di nos comunidad, a base di e strategianan cu ta poni den Vision 17-21 Hunto Nos Por.
Palabranan di danki ta bay na cada persona cu di un of otro forma a bin ta contribuyendo na haci di POR E Forsa Nobo dia 22 di september.


text:
Den su discurso na e evento espectacular pa hende muhe cu ta den un posicion di liderazgo, WOMEN LET’S TALK FORUM organisa pa Marriott Hotel, Prome Minister Evelyn Wever-Croes a comparti con e ta maneha tur e stress y retonan diario cu e ta encontra.
“Mi ta kere firmemente den inspira otro. Mi deseo ta pa inspira un hende cada dia y mi ta haci esaki door di comparti mi experiencianan. Al final mi ta kere cu tur ser humano ta igual y nos tur tin nos retonan tanto na trabou como na cas, cu yiu, nietonan, casa, mama of tata, salud of financieramente”, Prome Minister a enfatisa.
Prome Minister a remarca cu pa logra maneha retonan, no mester tin miedo pa faya pasobra como ser humano nos ta faya y door di faya nos ta siña. Nos no mester tin berguensa pa faya.
“Ami a kere un tempo cu mi no por faya y a purba di haci tur cos corecto pa no faya. Pero cu añanan mi a siña cu faya ta parti di bida y cu nos no mester forsa nos mes pa no faya sino lanta bek cada bes cu nos faya. Esaki sigur ta algo cu nos como famia of amigo/a mester ta consciente di dje. Nos no mester ta contento cada bes un hende faya sino duna un man na e persona e momento ey cu mas e tin mester di dje”, Prome Minister a expresa.
Prome Minister a accentua e importancia pa ta den balans, pa busca balans of pa trece balans den su bida y esaki el a siña durante añanan door di su propio fayonan. Prome Minister a duna di conoce cu tin 5 area den su bida cu ta hopi importante cu ta yude alcansa y logra e balans den su bida pa maneha y logra pasa door di retonan diario.
TUMA TEMPO PA RELAHA: “Den mi caso e dianan y anochinan por ta interminabel, pero esaki mi a siña: Tin un limite na loke mi por maneha metalmente y fisicamente y mi tin cu check cu mi mes y tuma tempo pa “reset”. Pa tuma decisionnan importante mi mester ta den un bon estado mental. Aunke mi no ta perfecto, mi ta haci mi best pa tuma tempo pa haña e balans y tuma tempo pa relaha. IDEANAN: Pa mi e momentonan pa relaha por ta tumando tempo cu mi famia, lesa un bon buki, medita, of bebe un kopi te mi so pafo cu mi pensamentonan”.
FAMIA: “Mi mester ta sigur cu tur cos ta ok cu mi famia y na cas pasobra si algo no ta bon e ta trece un desbalanse den ful mi dia. E no ta facil pa balansa famia y trabou y ta tuma hopi pasenshi y organisacion. IDEANAN: regla cu bo famia y amigionan con pa dividi cierto tareanan, manera hiba yiu scol, hiba nan les, deporte, musica etc. of cualkier cos cu mester wordo haci prome cu bay trabou.
TRABOU: Trabou ta importante pasobra ta asina nos por mantene nos famia. IDEANAN: Cumpli cu bo debernan, organisa bo trabou trahando hunto cu coleganan, haci aliansanan. Ora ta concerni bo crecemento profesional nunca asumi, semper puntra prome kico bo por expect y kico ta expect di bo. Evita discusionnan innecesario. Bida ta hopi complica caba pa bo ta complica e mas na trabou.
SPIRITUALIDAD: Pa mi, mi fe ta importante. Fe y oracion ta duna mi e forsa y calmo durante temponan dificil. Tin hende ta kere den Dios, otro den universo. Tin cu ta resa, otro ta medita. Haci loke ta trece un balans pa bo den bo bida.
SERVICIO: Mi “motto” ta: “Door di duna bo lo ricibi hopi mas di loke bo por duna”. Por ta esaki ta e motibo pakico mi e scoge politica pasobra mi ta kere den sirbi y no den wordo sirbi. Esaki ta trece un balans den mi bida”.
Asina, Prome Minister di Pais Aruba ta trece balans den su bida tur dia pa por mantene su salud mental. Premier a enfatisa cu na fin di dia loke ta mas importante pe ta cu e ta haci bon pa otro y cu e por biba cu e resultado y consecuencianan di e decisionnan tuma. Esaki sigur ta aplica pa tur trabou y tur circumstancia. No ta importa si bo ta traha na hotel, of como docente, Polis of Prome Minister, nos tur tin nos retonan y nos tur tin cu deal cu nan.
“Tin dianan ta mas facil cu otro, pero riba e dianan malo, sa cu solo lo sali atrobe cu oportunidadnan nobo pa por deal cu e problema y oportunidadnan nobo pa haci lo corecto. Esaki ta loke ta traha pa mi. Mi ta spera mi por inspira cada hende muhe pa por busca loke ta traha pa nan y pa por comparti esaki cu otronan. Bo no sa nunca ki problema un persona tin y kico e lo ta pasando door di dje. Por ta cu abo ta e persona cu por yude”, Prome Minister a duna di conoce.


text:
Yama 10-10-10 “Dia di Outonomia” ta muestra di ignoransia di nos historia emansipatorio. Na 10-10-10 Antia Hulandes a keda desmantelá. Pa yama e fecha aki “Dia di Outonomia” ta hasi manera ta na e momentu ei nos a haña outonomia. No ta bèrdat.
Riba 10-10-10 Kòrsou a bira outónomo den Reino despues ku for di 1951 e tabata outónomo den bachi di Antia Hulandes (AH). Es mas, riba 10-10-10 Kòrsou a bira ménos outónomo ku AH tabata. Loke nos a hasi riba e fecha ei ta sali for di AH. Tabatin sigur tres otro fecha akordá pa Konseho di Minister pa desmantelá, pero ku no a logra. 10-10-10 a subi mesa na momentu ku un konsehero a kombensé algun minister ku e fecha ta “zona bon”. Mi tabata den e reunion en kuestion.
E proklamashon deskabeyá aki ta ignorá e kuantioso akshonnan di nos antepasadonan den e lucha pa outonomia. Outonomia no tabata un pakete ku a surgi riba un dia i sigur no riba 10-10-10. Bo tin e promé Parlamento ku a keda instalá na aprel 1938. Interim Regeling ku a sòru pa outonomia interno na febrüari 1951 i despues, Statüt na desèmber 1954. Na 1948 un lei nobo a proklamá ku tur hòmber i muhé por a vota. I asina tin hopi mas momentu den nos historia ku a kontribuí na outonomia inkluso loke Staten na 1946 a yama “e promé paso pa gobernashon propio”, esta nombramentu di un representante di nos pais na Hulanda. Esnan grandi den nos lucha pa outonomia e.o. a keda rekonosé pa Staten na 2013 (Moises da Costa Gomez, Abraham Chumaceiro, Généreux de Lima) i otronan no-rekonosé ainda, Charles de la Try Ellis i Damanan di Djarason.
Yama 10-10 “Dia di Outonomia” ta un falsifikashon di historia i un sla den kara di esnan ku a lucha pa mas ku 150 aña pa loke nos tin awe. E ta un intento pa adorashon propio. Bo ke selebrá 10-10 na 2019? Yamé Dia di Desmantelashon di Antia Ulandes. Yamé Dia di Kòrsou Outónomo den Reino. E no ta “Dia di Outonomia”.
Seoul, Repúblika di Korea


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 16 di yüli 2017.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 16 di yüli 2017.
Kompilá: djasabra 15 di yüli 2017, 05:00 o.l. (09:00 UTC).
Tempu: Shelu parsialmente, temporalmente por bira hopi nublá ku algun áwaseru lokal. Atardi te anochi, shelu parsialmente nublá i generalmente seku.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:18 i ta baha 19:05 o.l.
Bientu: Por lo general for di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente den dia, de bes en kuando te posiblemente fuerte; forsa 6 (40 te 50 km/ora, 22 te 27 nudo).
Situashon general: Un ola tropikal lo influensha nos region i lo sigui move den direkshon wèst ku mayoria di su aktividat nort di nos region. Sinembargo por spera algun áwaseru lokal riba sierto parti di nos isla den oranan di mainta.
Kondishon di laman: Trankil te moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Parsialmente i generalmente seku.
Meteorólogo: Thomas.
E próksimo boletin di tempu lo wòrdu publiká djasabra 17:00 o.l. (21:00 UTC).


text:
Hulandes
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hulandes (Nederlands) ta e idioma natal di mas of menos 24.5 miyon hende. Den Union Europeo (EU) e ta na e di shete luga pa loke ta trata grandura di e idioma. Hulandes ta wordo papia primeramente na Hulanda, Surnam y na Belgica. Na Sint Maarten, Kòrsou y na Aruba, tambe e ta wordo papia.
Hulandes ta un di e idiomanan west-germano. Cifra precies no por saca afo pa loke ta trata e cantidad di papiado, pero ta saca cu mas of menos 23 miyon tin Hulandes como idioma di cas. E total aki nos por calcula: rond 16.606.000 Hulandes riba 2 di juli 2010; 6.161.600 miyon residente di Vlaams Gewest den Belgica (cifra di 2009) y ta estima 225.000 Vlaamse Brusselaars (cifra di 2006) ta hiba un total estima di menos 24 miyon papiado di Hulandes den Hulanda y Belgica hunto. Den Surnam e total di papiado di Hulandes riba algun shenti mil por wordo varia, estima total di residente 486.618 (juli 2010).
E termino "Nederlands" den frase cortico ta wordo uza como un sinonimo di Standaardnederlands, esaki ke bisa e idioma standaard ta wordo uza mas tanto den media y circulo oficial. Den un frase amplio cu "Nederlands" ta wordo papia e mayoria di variacion na e parti di mas grandi di Francico Pabou, principalmente den Hulanda y Belgica.
Clasificacion[editá | editá fuente]
Hulandes ta un di e cuater formacion principal di West-German. E tin un relacion fuerte cu Aleman, pero tambe e ta mustra cu e tin algo similar cu Ingles. Hunto cu Nedersaksisch, Nederduits y Hoogduits ta pertenece n'e asina yama Continentaal-Westgermaanse (West-German Continental) taki di lenga Indo Europeo. Bou di e taki aki e Hulandes ta pertenece hunto cu otro mas, manera Ingles y Aleman, na e grupo di idioma West-German, sino e cantidad di papiado di e medio.
Skema[editá | editá fuente]
- lenga Indo Europeo
- idioma German
- idioma West-German
- Nederfrankisch
- Hulandes
- (Afrikaans, lenga crioyo basa riba idioma Hulandes)
- Nederfrankisch
- idioma West-German
- idioma German
Lenga relaciona cerca di otro[editá | editá fuente]
Formacion di idioma cu ta cerca di otro di Hulandes-Standaard ta: Limburg, Zeeuws, Africano, Nedersaksisch, Nederduits y Aleman. E prome dosnan pa cierto linguista no ta wordo mira como un idioma regional (streektaal), sino mira como un variante di Hulandes.
E relacion entre tur e formacion di idioma y e idioma Ingveoons -di unda Frances y Fries ta formacion principal- ta menos fuerte
Referensianan[editá | editá fuente]
Skema[editá | editá fuente]
- lenga Indo Europeo
- idioma German
- idioma West-German
- Nederfrankisch
- Hulandes
- (Africano, lenga crioyo basa riba idioma Hulandes)
- Nederfrankisch
- idioma West-German
- idioma German
Lenga relaciona cerca di otro[editá | editá fuente]
Formacion di idioma cu ta cerca di otro di Hulandes-Standaard ta: Limburg, Zeeuws, Africano, Nedersaksisch, Nederduits y Aleman. E prome dosnan pa cierto linguista no ta wordo mira como un idioma regional (streektaal), sino mira como un variante di Hulandes.
E relacion entre tur e formacion di idioma y e idioma Ingveoons -di unda Frances y Fries ta formacion principal- ta menos fuerte


text:
Mary Joan Foundation kier bisa comunidad y prensa di Aruba un danki pa sosten haya den 2014 y un bon aña 2015 pa tur deseo keda cumpli pa e ana aki. Fundacion ta gradici mr Dilip di Best Deal pa e generoso donacion y asina ta duna e prome donacion pa aña 2015.
Aña 2014 tabata hopi interesante. E tabata uno special, danki na e confiansa cu nos a ricibi di nos clientenan y nan famia. Cada ser ta unico, cada un cu un balor precioso. Den aña 2014 nos a expande nos famia cu 41 persona, na unda nos ta cera un total di 212 cliente. Servicionan cu nos a brinda na e guia di e trahado social y psicologo. Nos servicio a brinda sosten y tambe di forma educativo por medio di lectura y workshop pa haci cada un mas na altura di nan salud.
Nos ta sumamente contento cu e colaboracion di instancianan, fundacionnan, scolnan y prensa cu a tuma iniciativa pa yuda for di bon fe. Cada ayudo nos ta aprecia na maximo.
Invitacion ta bai na tur esnan cu actualmente ta padece di e malestar di cancer na pecho y cu no a acerca MJF ainda, pa sinti liber pa tuma contacto cu nos. Fundacion su portanan semper ta habri pa brinda su servicio nan esnan den e trayectoria di sanacion di cancer na pecho.
MJF a habri un aña nobo, un aña cu nos ta pone tur nos pasion, tempo y esfuerso pa sigui cu e bunita trabao cu fundacion ta ofrese na comunidad di Aruba.
Pa mas information por tuma contacto cu MJF na 588-9999 of mail: maryjoanfoundation@setarnet.aw como tambe nos facebook Mary Joan Foundation.


text:
Na luna di mei 2016 Plastic Soup Foundation, Selibon i Boneiru Duradero (BD) a start ku un proyekto piloto pa resiklahe di plèstik bou di e nòmber Trashito Cash. Wereld Natuur Fonds di Hulanda a finansiá e proyekto aki. Un dje metanan di e proyekto ta pa realisá un produkshon na eskala chikitu di artíkulonan di plèstik resiklá na Boneiru. Pa esaki a trese for di Hulanda tres mashin simpel pa operá ku kua por resiklá plèstik.
Djaweps dia 6 di òktober último sinku empleado di Selibon a partisipá na un tayer di resiklahe. Durante e tayer aki nan a siña kon, pa medio di diferente téknika, por traha produkto di plèstik resiklá. Hasiendo uso di diferente malchi spesífiko e tres mashinnan aki kada un ta entregá un otro sorto di produkto.
Un di e mashinnan ta produsí un drachi largu di plèstik semi-líkido. Por drai e drachi aki rònt di un opheto, pero por usa e drachi tambe pa yena un malchi chikitu. Ta usa un otro mashin, ku ta un mashin di inyekshon, den kombinashon ku un malchi di metal. Ta spùit e plèstik líkido den e malchi aki. Despues ku e produkto bira duru i fria por sak’é for di e malchi. E mashin di kompreshon ta traha den kombinashon ku un malchi. Ta yena e malchi ku plèstik garná òf mulá ku ta pone den un fòrnu di rotashon. E plèstik ta dirti den e malchi. Despues ku e sustansia aki fria por sak’é for di e malchi.
Pa traha produktonan resiklá por usa tantu plèstik ku kolekshoná komo artíkulonan di plèstik ku ta subi kostanan boneriano. Ámbos sorto di plèstik ta na abundansia na Boneiru. Debí na nan volúmen kresiente nan ta forma problema na Kuskus i na kosta i playanan.
Naturalmente ta asina ku no por prosesá tur plèstik na Boneiru ku e mashinnan chikitu aki. E meta final ta pa yega na Boneiru na produkshon di plèstik garná òf mulá. Por bende e tipo di materia aki riba merkado internashonal, pero tambe por us’é pa produsí produktonan útil na Boneiru mes tambe.
Djasabra dia 22 di òktober públiko ta kordialmente invitá pa presensiá un demonstrashon di e mashinnan aki ku kua ta resiklá plèstik na Plasa Medio Ambiente. Empleadonan di Selibon entre 10’or pa 12’or di mèrdia lo demonstrá kon for di un kliko (kònteiner di sushi) por traha algu di hunga pa mucha.
Pa mas informashon por bishitá e página di facebook di Selibon òf e portal di BoneiruDuradero.


text:
KOMUNIKADO DI PRENSA
Dia 11 di yüni 2012.
Gobièrnu ta operá di forma defisiente i terko
E luna aki mes tin skarsedat di remedi
WILLEMSTAD – Komo ku entrante dia 1 di yüli tin regla nobo na vigor pa loke ta suministro di remedi na Kòrsou, ya e luna aki tantu e importadornan komo e botikanan ta bini den pèrtá. Loke niun hende te ainda no por a kere, ta bai sosodé di bèrdat: pronto Kòrsou ta konfrontá un skarsedat serio na remedi i esei ta algu ku lo no por solushoná un, dos tres buskando remedi for di otro destinashonnan. Gobièrnu mes a rekonosé kaba ku su plannan ta demostrá fayo grandi riba hopi punto, pero tòg e no ta tuma medida pa prevení un situashon kaótiko.
Hasta un enkuentro resien entre un delegashon di e asosiashon di importadó di remedi (VIPP, Vereniging van Importeurs van Pharmaceutische Producten) i promé minister Gerrit Schotte no a duna niun resultado. Den e afan pa kumpli ku promesanan hasí anteriormente na Cft (Komishon di supervishon finansiero) i e metanan ku nan mes a pone pa ekonomisá 47 mion riba un base anual na gastunan di remedi, e promé mandatario no ke tende nada di hala aden, ni adaptá e medidanan ku a anunsiá pa dia 1 di yüli awor.
Esei ta nifiká ku gobièrnu ta persistí na unilateralmente imponé preis máksimo pa remedi riba kua ni e suministradónan, ni e importadónan, ni e rebendedónan no por gana nada mas. Ku su medidanan gobièrnu ke preskribí e fábrikanan den eksterior kua preis nan tin mag di apliká pa suministro na Kòrsou. Nan ta imponé esaki, pero ni e importadónan no por forsa algu asina. Den e reunion ku VIPP gobièrnu mester a atmití ku e listanan di preis máksimo ku nan a produsí te awor ta fayando di tur banda.
Pèrdida di kapital
Ya e minister di asuntunan ekonómiko a laga publiká un lei ku ta stipulá ku no por bende remedi mas ku no ta kumpli ku e lista di preis máksimo di dia 1 di yüli awor – esei nan a prohibí pa lei! E importadornan – i meskos ta konta pa e botikanan – tin un sierto stòk na remedi, pero basá ainda riba e areglo bieu. Den algun kaso e preis di kosto di nan na importashon ta mas haltu ku loke gobièrnu awor a stipulá komo preis máksimo pa entrega na e pashènt. Ta bini aserka ku den su medidanan gobièrnu no a tene kuenta tampoko ni mes ku un periodo adekuá di grasia (di tres luna), pero ta anunsiá un medida nobo un luna i mei promé ku dia 1 di yüli. A konsekuensia di esei e importadónan ta keda barká ku nan stòk. Esei ta un pèrdida enorme di kapital. Kompilá un stòk nobo ta mes riská.
Gobièrnu i inspekshon di remedi ta eksigí di e importadónan pa nan importá remedi ku ta registrá i pa kua nan por mustra un faktura di e fábrika. No ta pèrmití e importadónan pa nan buska remedi otro kaminda. Nan ta mará a base di kontrato i basá riba leinan di gobièrnu na un suministradó. Si e suministradó ei apliká preis muchu haltu, a lo ménos ku no ta kumpli ku e lista di preis máksimo manera publiká pa gobièrnu, e ora ei e importadónan no por kumpra e remedinan ei mas. Di pursi, konforme e medida anunsiá nan no mag bende e remedinan ei mas, pasobra nan preis ta demasiado haltu. Tur esei ta sin tene na kuenta ku e fábrikanan rònt mundu tin palabrashon vigente, di moda ku nan no por adaptá pa un isla manera Kòrsou.
Terkedat
Di tur banda ta hasi imposibel pa e importadónan na un manera ku tin sentido kumpra remedi pa e merkado lokal, pa tene nan na stòk, pa no papia mes di bende nan. Esei ta nifiká ku un skarsedat agudo di remedi ta yegando serka di un forma angustioso. Gobièrnu di Kòrsou i e Tim di Transishon di Farmasia ta demostrando un terkedat sin presedente i tòg nan tin e tribilidat pa deklará ku ta e importadónan ta keda responsabel pa duna e pashènt di Kòrsou akseso na un selekshon di remedi ku ta efektivo i pagabel. Ku esei ta rekerí lo imposibel di e sektor aki, algu ku gobièrnu aparentemente no ta realisá sufisientemente. VIPP ta pone responsabilidat di un skarsedat di remedi direktamente serka gobièrnu. Ta gobièrnu ta prohibí VIPP pa lei di dia 1 di yüli pa bende remedi na un preis mas haltu ku konforme e lista nobo di preis máksimo permití. Esei ta nifiká ku ni maske e pashènt mes ke paga pa su remedi, ta prohibí e importadó pa suministrá e remedi. VIPP no tin kontesta riba e pregunta kon anto e pashènt mester yega na su remedi.
Komo último refugio pa purba evitá un situashon di un desaster total VIPP por konsiderá ainda pa akudí na wes.
PERSBERICHT
11 juni 2012.
Regering gaat ondeugdelijk en halsstarrig te werk
Deze maand al tekort aan medicijnen
WILLEMSTAD – Omdat per 1 juli nieuwe regels gelden ten aanzien van de voorziening van geneesmiddelen op Curaçao, komen zowel de importeurs als de apotheken deze maand al klem te zitten. Wat velen niet voor mogelijk hielden, gebeurt dan echt: Curaçao kampt binnenkort met een ernstig tekort aan medicijnen die ook niet een, twee, drie uit andere bestemmingen aangevoerd kunnen worden. De overheid heeft al moeten toegeven dat de uitgestippelde plannen op heel wat punten tekort schieten, maar laat toch na om maatregelen te nemen om chaotische toestanden te voorkomen.
Zelfs een recente ontmoeting van een delegatie van de Vereniging van Importeurs van Pharmaceutische Producten (VIPP) met minister president Gerrit Schotte heeft geen zoden aan de dijk gezet. In het streven om tegemoet te komen aan beloften die eerder zijn gedaan aan het Cft (Commissie financieel toezicht) en de eigen gestelde doelen om op jaarbasis 47 miljoen gulden te besparen op kosten voor medicijnen, wil ook de premier niets weten van het intrekken of zelfs aanpassen van de geplande maatregelen per 1 juli a.s.
Dat betekent dat de overheid persisteert bij het eenzijdig opleggen van maximumprijzen voor medicijnen waar de leveranciers, importeurs en wederverkopers niets meer op verdienen. De regering wil met zijn maatregelen buitenlandse fabrikanten voorschrijven welke prijzen zij mogen hanteren voor levering aan Curaçao. Die zijn opgelegd, maar zelfs de importeurs kunnen zoiets niet afdwingen. De overheid heeft moeten erkennen dat de tot nu toe geproduceerde lijsten met maximumprijzen aan alle kanten rammelt.
Kapitaalsvernietiging
De minister van economische zaken heeft al een wet afgekondigd die bepaalt dat medicijnen die niet aan de maximumprijslijst van 1 juli voldoen, dus niet verkocht mogen worden – dat is per wet verboden! De importeurs – en dat geldt ook voor de apotheken – hebben een bepaalde voorraad medicijnen, maar nog gebaseerd op de oude regeling. In sommige gevallen is de kostprijs daarvan bij import nog hoger dan wat de overheid nu als maximumprijs heeft bepaald voor levering over de toonbank. Ook al omdat de overheid zelfs in hun maatregelen het niet eens heeft over een toereikende overgangsperiode (grace period van drie maanden), maar een nieuwe maatregel afkondigt anderhalve maand voor ingang op 1 juli, blijven de importeurs dus zitten met hun voorraden. Dat is een geweldige kapitaalsvernietiging. Nieuwe voorraden aanleggen is net zo riskant.
De overheid en inspectie der geneesmiddelen eisen van de importeurs dat zij medicijnen importeren die geregistreerd zijn en waarvoor een fabrieksfactuur moet worden getoond. De importeurs mogen niet zomaar overal inkopen. Zij zijn gebonden per contract en per overheidswetten aan 1 leverancier. Als die leverancier tegen te hoge prijzen levert, die althans niet voldoen aan de maximale prijzenlijst die is afgekondigd door onze overheid, kunnen de importeurs die geneesmiddelen niet meer inkopen. Ze mogen immers, volgens de afgekondigde maatregel, die geneesmiddelen niet meer verkopen, want de prijzen zijn te hoog. Nog even afgezien van het feit dat de fabrikanten wereldwijd afspraken hebben lopen, die niet voor een eiland als Curaçao kunnen worden aangepast.
Halsstarrigheid
Van alle kanten wordt het de importeurs onmogelijk gemaakt om nog op zinvolle wijze geneesmiddelen voor de lokale markt in te slaan, op voorraad te houden, laat staan te verkopen. Dat betekent dat een acuut tekort aan medicijnen angstvallig dichtbij is gekomen. De Curaçaose regering en het Transitie Team Farmacie leggen een ongekende halsstarrigheid aan de dag en toch durven zij te beweren dat het de verantwoordelijkheid blijft van de importeurs om de patiënten van Curaçao toegang te bieden tot een keur aan deugdelijke, betaalbare medicijnen. Daarmee wordt het onmogelijke gevraagd van deze sector waar de overheid nog onvoldoende van doordrongen lijkt. De VIPP legt de verantwoordelijkheid van een schaarste aan medicijnen direct bij de overheid. Het wordt de VIPP bij wet per 1 juli a.s. verboden om een geneesmiddel te verkopen die een prijs heeft die hoger is dan conform de toegestane nieuwe maximale prijzenlijst. Dit betekent dat, zelfs al zou de patiënt zelf willen betalen voor zijn medicijn, het de importeur alsnog verboden is dit geneesmiddel te leveren. Op de vraag hoe de patiënt dan aan zijn medicijn moet komen kan de VIPP geen antwoord geven.
De VIPP heeft als laatste redmiddel nog de stap naar de rechter achter de hand om te proberen om een totale rampsituatie te voorkomen.


text:
Aruba Bank ta aporta na e iniciativa di alimentacion di Fundacion Ban Uni Man pa Cria Nos Muchanan
Oranjestad – 10 di september 2020 – Aruba Bank a sorprende representante di Fundacion Ban Uni Man pa Cria nos Muchanan cu un donacion di dies-shete mil florin (17.000 AWG).
Hamber ta afecta e concentracion y e capacidad di siña di nos muchanan. Aruba Bank ta contento di por apoya y aporta na e iniciativa di alimentacion escolar. Un total di 650 mucha na mas o menos 52 diferente skol ariba nos isla ta ricibi un desayuno diariamente for di e fundacion.
Durante un bishita na nos sucursal na Camacuri, representante di fundacion Ban Uni Man pa Cria Nos Muchanan, Sr. John Fun a ricibi e gesto di donacion for di Aruba Bank. Nos por a conta cu presencia tambe di Sra. Anneline Peterson, Manager Platinum Banking.
Segun Sra. Tamara Waldron, Marketing & PR Manager, nos ta contento di por permiti cu muchanan cu mas mester di e ayudo por sigui ricibi cuminda y cos di bebe nutritivo.
Por contribui na e fundacion Ban Uni Man Pa Cria Nos Muchanan atravez di cuenta na Aruba Bank #2516290190. Pa mas informacion di e fundacion por manda un email na: r.roos@arubahospital.com


text:
Hallo, COVID, bo t’ey?
Sigur cu si, e dianan di fiesta ta acercando y COVID-19 t’eyman’e un clabo! Abo kier pasa bo dianan di fiesta malo of den cuarentena? No toch. P’esey mes corda sigui cuida bo curpa y esun di bo sernan keri y celebra na un manera safe. Aunke nos tin gana di celebra e dianan di fiesta ‘all out’ cu nos famia y amigonan, corda cu COVID-19 t’ey, e no a bay y e lo compaña nos ainda pa un tempo. Pa e motibo aki taimportante pa nos sigui practica e reglanan di higiena, distanciamento social, evita aglomeracion di hende y haci uzodi tapa boca, manera nos ta bin ta haciendo e ultimo 9 lunanan.
Den e poster adhunto por wak e puntonan cu mester keda tenecuenta cu nan durante dianan di fiesta, Pasco y Aña Nobo.
Bo tabata sa cu ora di nister un gota por yega te na 6 meter di distancia y te na 2 meter ora di tosa? Hasta ora un persona papia e ta saca gota chikito di scupi y esaki por yega te na 1 meter di distancia. Pa e motibo aki ta recomenda pa bisti botapa boca na momento cu tin mas cu 1 persona den un establecimento of ora cu no por mantene e 1.5 meter di distancia.
Si bo ta infecta cu COVID-19, hasta sin cu bo sa, e virus por wordo transporta den un di e gota via aire pa un otro persona. Si un di e gota aki cay riba un obheto of superficie y un persona mishi cu ne y pasa man na su wowo, nanishi of boca, e tambe e por keda infecta cu e virus.
Virus di COVID-19 por sobrevivi 24 - 72 ora riba un obhetodependiendo di e superficie. Desinfecta e obhetonan cu bo tauza cu frecuencia. Esaki ta conta tambe pa e regalonan di fin di aña cu bo kier comparti. Y corda ora di nister of tosa pahaci’e den bo elleboog y evita di mishi cu bo wowo, nanishiof boca.
Ainda COVID-19 t’ey mane un clabo! Nos no sa pa cuanto tempo mas, pero gusta of no nos mester keda mantene nos mes na regla di DVG cu pasenshi y disciplina. Sigur cu nospor!


text:
Knops ta bolbe coregi Prome Minister: stop di gaña
Minister Presidente Evelyn Wever Croes simplemente no ta perde su maya di papia mentira y mas mentira, caminda despues cu su persona y su gobierno a gaña henter pueblo di Aruba cu e lo tin solucion pa tur cos, el a bira impone medida riba pueblo, rancando miyones for di cartera di pueblo.
Melvin Tromp di partido AVP a mustra cu e mala maya aki di Minister Presidente a bira un tipo di vision of caracter politico di su persona y di su gobierno ya cu na varios ocasion caba, Hulanda mester a coregi declaracionnan di Evelyn Wever Croes.
“Diahuebs mainta tampoco tabata diferente ora cu for di diaranson anochi, a bira conoci cu Secretario di Estado Raymond Knops lo tene un conferencia di prensa pa 9.30 di mainta relaciona cu Aruba y covid-19.
Un biaha mas a resalta cu sr Knops en parti kier a clarifica ponencianan di Minister Presidente Evelyn Wever Croes, kende lo a declara cu su gobierno den negociacion cu Hulanda pero enfaticamente e mandatario Hulandes a bisa diahuebs mainta, cu no tin negociacion tumando luga.
Al contrario Hulanda a pone su condicionnan y ta keda na gabinete Wever Croes pa acepta esakinan pues no tin ningun cambio den e condicionnan cu ya ta existi pa algun siman caba y cu gobierno di Aruba ta bon na altura di nan.
Increibel con pa di tantisimo bes, Minister Presidente di Aruba tin cu wordo coregi pa un of mas mandatario Hulandes, no riba asuntonan directo pa loke a regarda interesnan di nos pais, pero pa e solo hecho cu Evelyn ta bisando cosnan cu no ta corecto y ta trata di baila pueblo di Aruba cu informacionnan cu no ta corecto.
Sinembargo ya caba gobierno Hulandes ta bon na altura di loke ta pasando aki na Aruba cu Prome Minister y su gobierno, ya cu ta mesun gobierno aki a firma un protocol na luna di november di 2018 y despues a bin hunga un otro rol cu tanto parlamento como pueblo di Aruba, cu esaki no tabata e caso.
Bou di hopi presion Prome Minister a haya su mes ta core bisa Hulanda cu e lo sigui cu ehecucion di e protocol aki, algo cu ainda e no a cumpli cune y awor Hulanda kier interveni pa percura pa ehecuta palabracionnan haci na 2018.
Loke Knops tabata falta pa bisa ta cu “Minister Presidente Evelyn Wever Croes is een leugenaar” ya cu ta constantemente tanto Knops como gobierno Hulandes ta haya nan mes ta coregi loke e lider di MEP ta informa comunidad.
Pa colmo siman pasa ser Knops hasta a bay asina leu na papia di e fenomeno crea pa partido MEP, esta di “friends and family” haciendo uso di e expresion politico aki cu pa hopi tempo MEP ta conoci pa esaki den tur ultimo 11 aña cu Aruba tabata wordo dirigi pa un gobierno di signatura di MEP.
Ta bon pa mustra aki cu ningun miembro di fraccion di AVP den ultimo tres aña a hiba un rapport Hulanda manera cu Evelyn y Xiomara a haci den pasado, ora cu nan a imprimi y parti varios copia di un rapport cu nan a yama ‘Feestvierend ten onder gaan.’
Awe Secretario di Estado Knops mes ta papia riba ‘friends and family’ den gobernacion di gobierno di MEP ya cu e pruebanan mes ta na alcansa pa nan mes mira y ripara, sigur e forma con famia y amigonan ta rondona Ministernan di gabinete Wever Croes,” Melvin Tromp di AVP a declara.


text:
“Tur hende tin tres bida”, asina e author Colombia Gabriel Garcia Marquez a yega di bisa.
“Un bida publico, un bida priva y un bida secreto”.
Ainda no ta mucho cla si e bida secreto di Stephen Paddock, a hiba un homber rico de 64 aña, un accountant retira, pa basha bala ariba un publico durante un concierto, matando 58 persona y heridando como 500 hende. Y despues tira su mes.
Polis ta sigui cu e investigacionnan na kiko por a conduci Paddock na comete un acto asina. Cu ta e pio tiroteo den historia recien di Estados Unidos.
” Mi ta sigur cu e bida secreto di Paddock, eventualmente lo sali na cla” asina J Reid Meloy a declara, Meloy ta un Forensic Psychologist di University of California na San Diego, cu ta specialisa den studia Mass Shootings, esta loke Paddock a haci door di basha bala ariba e publico usando un arsenal di diferente armanan poderoso.
Su edad tambe a hala atencion, debi cu esnan cu a comete actonan similar den pasado (yama active shooters) ta varia entre 15 -19 aña y un otro grupo di 35 pa 44 aña.
Asina New York Police Department Active Shooter http://www.alicetraining.com/wp-content/uploads/2016/04/NYPD-Active-Shooter-Report.pdf a publica den un rapport aña pasa.


text:
ORANJESTAD– Na comienso di september, ora e voorzitter di e comision di accion cu ta encarga cu ehecucion di e Plan Nacional pa atende cu e problematica di cacho a anuncia e concurso di pintamento “stima bo cacho”, e la indica cu ya caba tabatin ideanan riba mesa pa nos chikitinnan.
Awe, diabierna 24 di september ta inicia e concurso di kleur “stima bo mascota” special pa muchanan di 4, 5 y 6 aña cu ta bishita un scol preparatorio.
META
E meta di e concurso di kleur “stima bo mascota” 2021 ta pa sigui conscientisa comunidad, specialmente muchanan, cu nan mascota merece bon cuido. E comision di accion ta convenci cu si cuminsa inculca e amor pa mascota cerca nos muchanan, esey ta garantisa un miho futuro pa locual ta trata e cuido di mascota door di nan doñonan y un escogencia responsabel si ta tuma un mascota si of no.
TEMA
Riba e pintura bo por mira un veterinaria cu varios mascota rond di dje. Asta por mira un cacho recientemente opera cu su “cone” bisti pa e no por mishi cu su herida. Esaki ta pa mustra cu e ta masha normal pa laga sterilisa bo mascota; algo sumamente importante pa realisa y cu ta un tremendo manera pa yuda controla e populacion di cacho.
KENDE POR PARTICIPA
Participacion ta gratis. Aña pasa e comision di accion a haci un concurso di pinta & kleur pa muchanan di kleuter te cu 3e klas. E aña aki, cu cooperacion di Compra/Purina y diseño door di Armando Goedgedrag, tur hende por participa na e concurso di kleur, pero tin premio specialmente pa muchanan di 4, 5 y 6 aña di edad y no ta permiti mas cu un formulario pa cada participante.
E comision di accion lo purba bishita tur scol preparatorio pa entrega algun copia di e formulario, pero tur scol preparatorio a ricibi e formulario di participacion awe via email pa nan mes print. Tambe lo por busca e formularionan di participacion na Bestial Pet House na Shaba, Birds ‘N Fishes + Dogs Pet Shop na Dakota y na Home Fun Super na Savaneta tambe.
PREMIO
Muchanan tin te dia 4 di november 2021, exactamente 1 luna despues di Dierendag, pa entrega nan formulario di participacion na un di e siguiente luganan: tur 4 MFA, na Hulpbestuurskantoor San Nicolas, na Bestuurskantoor Oranjestad, of na e luganan menciona caminda por busca formulario. Dia 21 di november, dia internacional di mucha, lo anuncia e ganadonan di cada edad riba pagina di FaceBook Stima Mi Mascota. E comision ta invita henter comunidad pa stimula muchanan participa na e concurso aki pa e concurso ta uno exitoso un biaha mas.


text:
CBCS, den position paper publiká riba dolarisashon: No tin argumento konvinsente, riesgonan signifikante
CBCS, den position paper publiká riba dolarisashon:
No tin argumento konvinsente, riesgonan signifikante
WILLEMSTAD/PHILIPSBURG – Atraves di añanan, ku regularidat e régimen di tasa di kambio
ku ta na vigor den e union monetario di Kòrsou i Sint Maarten a bira tópiko di diskushon, i e
Landspakketnan pa Kòrsou i Sint Maarten a bolbe lanta interes den e tema. Entre otro, e paketenan
akí ta stipulá ku mester laga un partido independiente hasi un análisis di kiko ta e kosto ku
komunidat tin ku karga pa por tin un moneda propio, versus dolarisashon. Por haña resultado di
e análisis ei den e Staff Report di IMF su Konsulta a Base di Artíkulo IV ku Kòrsou i Sint Maarten
pa 2021. En bista di e interes aktual den e tópiko di dolarisashon, Centrale Bank van Curaçao en
Sint Maarten (CBCS) a publiká un position paper ku un análisis a fondo di e benefisio- i kostonan ku
adopshon di dòler estadounidense komo moneda ofisial, esta, dolarisashon, lo trese kuné.
Partikularmente na Sint Maarten, dolarisashon ta keda menshoná frekuentemente komo un
alternativa pa e sistema aktual ya ku, riba e isla ei, dòler estadounidense ta ampliamente den
sirkulashon i ta de fakto un forma di pago aseptá pa produkto i servisio.
CBCS su dokumento di posishon ta duna un bista amplio di vários sistema di tasa di kambio. E ta
splika e diferensianan entre e sistema di tasa di kambio fiho konvenshonal, esta, mara bo moneda
na un otro, manera ta e kaso aktualmente den e union monetario di Kòrsou i Sint Maarten, e
sistema di tasa di kambio fleksibel, i dolarisashon kompleto, kaminda un pais ta adoptá dòler
estadounidense komo moneda legal. Tambe, e dokumento ta duna ehèmpel detayá di algun pais
ku a dolarisá, loke a hiba nan na tal desishon i ki bentaha- i desbentahanan dolarisashon a trese
kuné pa nan.
Esensialmente, un tasa di kambio ta e relashon entre preis di un moneda i preis di un otro moneda
òf grupo di moneda. Tasa di kambio ta un faktor ku tin un influensia importante riba aktividat
ekonómiko, inflashon i balansa di pago. P’esei mes, e régimen di tasa di kambio ku un pais skohe
i e manera ku ta manehá e régimen ei ta esensial pa salvaguardá e pais su kompetitividat, stabilidat
makroekonómiko i kresementu. Paisnan ku ekonomia chikitu i habrí generalmente ta skohe pa e
sistema di tasa di kambio fiho konvenshonal. E echo ku a mara e moneda di Kòrsou i Sint Maarten
na dòler estadounidense ta lógiko en bista di e relashon komersial fuerte entre e ekonomianan akí
i Estádos Unídos, prinsipalmente den e kaso di Sint Maarten. Ademas, na tur dos pais, mayor parti
di e transakshonnan internashonal ta na dòler estadounidense. Pa un pais ku tin e régimen di tasa
di kambio fiho konvenshonal por manehá su komèrsio ku eksterior, su banko sentral mester
mantené sufisiente reserva di moneda estranhero, manera dòler estadounidense, pa por garantisá,
entre otro, ku pago internashonal por sosodé sin problema. Pa loke ta trata nos union monetario,
e norma generalmente aseptá ta ku e reserva mester ta sufisiente pa por kubri un mínimo di tres
luna di importashon.
Florin di Antia Hulandes (NAf.) ta mará eksitosamente na dòler estadounidense for di 1971, na
NAf. 1.79 pa kada dòler. Esei no a kambia na momento di desmantelashon di Antia Hulandes na
2010 i ketu bai e tasa di kambio fiho konvenshonal akí di florin i dòler ta e régimen ku ta na vigor
na e union monetario di Kòrsou i Sint Maarten. E paridat òf vínkulo entre florin i dòler ta sólido
tambe; un evidensia di esei ta e kobertura di importashon (esta, e proporshon entre e union
monetario su importashon total di produkto i servisio i su kantidat di reserva ofisial, ku eksepshon
di reserva di oro), ku te ainda ta kómodamente mas haltu ku e norma di tres luna.
E paisnan ku ta opta pa dolarisá ta sea mikroestado òf pais ku a pasa den difikultat ekonómiko
grave. Tin literatura amplio riba e benefisio- i kostonan di dolarisashon. Un di e benefisionan
prinsipal di dolarisashon ta ku e ta eliminá e riesgo di ahuste di e tasa di kambio, konosí tambe
komo riesgo di tasa di kambio òf ‘valutarisico’. Eliminashon di e riesgo akí ta resultá den tasa di
interes mas abou i mas stabilidat den moveshon internashonal di kapital, loke por stimulá
invershon i kresementu ekonómiko. Otro benefisio ta un redukshon di kosto di transakshon den
komèrsio i fluho di kapital, ya ku no mester konvertí e moneda nashonal mas den e moneda ku e
ta mará n’e (konosí komo e ‘moneda di referensia’). Fuera di esei, dolarisashon por kondusí na
stabilisashon di preis, ya ku inflashon tin e tendensia di desaroyá den direkshon di e tasa di
inflashon ku tin na e pais di e moneda di referensia. Por último, dolarisashon ta fomentá disiplina
fiskal, ya ku e ta limitá e posibilidat di finansiamentu monetario, esta, emishon di mas plaka, pa
kubri défisit fiskal.
Un di e desbentahanan prinsipal di dolarisashon ta ku e outoridat monetario ta pèrdè
kompletamente e posibilidat di hiba su propio maneho monetario i di tasa di kambio. Pa por
apsorbé shòk eksterno, un ekonomia dolarisá mester rekurí na ahuste di suèldu nominal i di sierto
preis. Un otro kosto di dolarisashon ta ku e outoridat monetario ta pèrdè e entrada di señoriahe,
esta, e ganashi ku e ta optené mediante su derecho di emití plaka.
1 Por último, e outoridat
monetario ta pèrdè su ròl komo finansiadó di último rekurso2 (lender of last resort) pa banko den
difikultat.
Den kaso di e union monetario di Kòrsou i Sint Maarten, no ta probabel ku dolarisashon lo resultá
den benefisio ekonómiko supstansial. Na mes momento, e kostonan i spesialmente e riesgonan ku
un kambio asina lo trese kuné sí ta real. Mirando ku nos moneda tin 50 aña kaba mará na dòler na
un manera kredibel, e benefisio di eliminá tasa di kambio ta limitá. Inflashon ta relativamente abou
i stabil kaba, i su tendensia ta di move pareu ku inflashon na Estádos Unídos. Ademas, dolarisashon
lo no afektá e responsabilidat di gobièrnu di e dos paisnan pa kumpli ku e reglanan presupuestario
estrikto fihá den Rijkswet financieel toezicht Curacao en Sint Maarten. Di otro banda, e echo ku
1 E ganashi akí ta ser generá a base di e diferensia entre e balor nominal i e kosto di produkshon di plaka di papel. 2 Suministrá likides na banko ku ta pasando den difikultat.
ta pèrdè maneho monetario komo instrumento, entrada di gobièrnu den forma di señoriahe i di
pèrmit di kambio pa moneda estranhero, i funshon di e outoridat monetario komo finansiadó di
último rekurso ta papia pa su mes. En bista di esaki, no tin motibu ekonómiko konvinsente ni
urgente pa e paisnan dolarisá. Den e tabèl ku ta sigui, ta kompará e benefisio- i kostonan prinsipal
di dolarisashon pa e union monetario di Kòrsou i Sint Maarten, versus e sistema di tasa fiho
konvenshonal ku ta na vigor.
Na final di kuenta, e desishon pa dolarisá ta un desishon polítiko. Pero e ta tambe un desishon ku
por ser tumá solamente despues di a pensa kuidadosamente i komprondé e faktornan
makroekonómiko fundamental enbolbí i e reformanan institushonal, operashonal i struktural ku
dolarisashon lo rekerí. Echo ta ku, for di momento ku a introdusí e tasa di kambio fiho di florin
ku dòler, ni den tempu di Antia Hulandes ni den e union monetario aktual, no tabatin ningun
ahuste di tasa di kambio.
E dokumento di posishon kompleto riba dolarisashon ta disponibel riba wèpsait di Centrale Bank
van Curaçao en Sint Maarten: http://www.centralbank.cw, riba e tab Notes & Advices, bou di e sekshon
Publications.
Willemstad, 30 di sèptèmber 2021
CENTRALE BANK VAN CURACAO EN SINT MAARTEN


text:
Dialuna mainta rond di 8’or pasa, Polis a haya informacion di un accidente di trafico y cu un di e autonan a bolter. Esaki tabata riba e cruzada di Driemasterstraat cu Rudolf Arendsstraat.
Mesora patruya di Playa a sali pa dicho lugar. Prome cu Polisnan a yega algun persona n’e sitio a yuda e un dama herida sali for di e vehiculo, cu ta un Toyota Rush. Aunke no ta conseha esaki, debi cu e persona por tin golpi serio paden. E otro vehiculo cu ta un Suzuki Ignis esnan den dje tabata ok.
Na yegada Polis a topa cu e autonan y e dama chauffeur di e Toyota Rush ya pafo di e auto manera nos a menciona caba. Por a mira cu e dama ricibi un corta na su brasa robes.
Falta di preferencia tabata motibo di e accidente aki, momento cu e Toyota Rush a subi e cruzada for di pariba sin stop pa wak trafico ambos banda.
For di e chauffeur di e Ignis nos por a scucha cu e tabata biniendo di panort, momento cu el a haya confronta cu e Toyota su dilanti.
Ambulance a wordo pidi y na yegada Paramediconan a hiba e dama Hospital pa un check up poco mas avansa.
Polis di Trafico y tambe takelwagen a presenta pa pone e auto riba su 4 wielnan bek.


text:
Dama ku a tèst positivo pa Covid-19 a drenta Kòrsou ku dokumento falsifiká. Djaweps dia 22 di yüli último, un dama riba un buelo prosedente di Boneiru, a hasi uso di un dokumento falsifiká pa por a logra drenta Kòrsou. Despues ku e dama aki, kende promé ku a biaha pa Kòrsou ya tabata na altura ku el a tèst positivo pa Covid-19, a keda señalá aki na Kòrsou pa konosínan, mesora a bati alarma na outoridatnan lokal. Outoridatnan di salubridat a mobilisá inmediatamente i pone e dama aki den isolashon, kaminda e ta wòrdu kontrolá 24 ora pa dia dor di tantu outoridatnan polisial komo di salubridat públiko. For di investigashon a sali na kla ku e dama aki a falsifiká dokumento, pa asina haña akseso na nos isla, no opstante ku e ta positivo. Despues ku e dama aki sali for di isolashon, lo bai atendé kune konforme e proseso penal. Kuerpo Polisial ta konsiderá e aktitut aki unu hopi serio i iresponsabel, kaminda un persona dor di konsientemente kometé un echo kastigabel (e.o. falsifikashon), ta fasilitá su mes entrada na nos pais, burlando di reglanan di nos sosiedat i eksponiendo nos salú públiko na peliger di infekshon.
FUENTE: KPC/ LIVE 99 FM.


text:
KRALENDIJK - Riba djaweps 14 mart, pa mas o ménos 8.15 or di anochi a detené un hòmber di inisial C.A. riba Kaya Playa Lechi en konekshon ku insulto di un ámtenar den funshon.
KPCN ta inisiá kòntròl estrikto riba skuternan entrante 18 di mart
KRALENDIJK - Último tempu , Kuerpo Polisial Hulanda Karibense a tuma nota ku tin hopi vehíkulo motorisá di 2 wil, pa ta mas eksakto, skuter, ku ta kousando hopi molèster aki na Boneiru.
Notisia di polis di djabièrnè 22 di febrüari te ku djaluna 25 di febrüari 2019
KRALENDIJK - Den mardugá di djasabra 23 di febrüari, alrededor di 2 or, a detené un hòmber di inisial B.A.D.d.K. di 20 aña en konekshon ku e tabata manehá bou di influensia. E hòmber tabata bou di influensia di alkohòl i otro supstansia narkótiko i tabata ‘fever’ riba Kaya Boneiru.
Kòntròl di KPCN den sentro di siudat
KRALENDIJK - Awe, djamars 12 di mart, entre 7.30 or i 11 or di mainta a tene un kòntròl riba autonan mal stashoná den sentro di siudat.
Notisia di polis di djaluna 18 di febrüari te ku djárason 20 di febrüari 2019
KRALENDIJK - Riba djaluna 18 di febrüari a detené un hòmber di inisial J.H.A.W. di 42 aña riba Kaya Nikiboko Sùit en konekshon ku menasa.
Notisia di polis di djárason 27 di febrüari te ku djabièrnè promé di mart 2019
KRALENDIJK - Den oranan di mainta di djárason 27 di febrüari a drenta keho di kiebro den un kas situá na Kaya Sea Bird. Aki deskonosínan a forsa e porta di patras entre 10 or di mainta i 5 or di atardi i bai ku sèn kèsh.
Notisia di polis di djabièrnè 15 di febrüari te ku djaluna 18 di febrüari 2019
KRALENDIJK - Riba djabièrnè 15 di febrüari pa mas o ménos 1 or di mardugá, sentral di polis a risibí notifikashon ku mester tin un kiebro tumando lugá den un ‘storeroom’ di un hotel situá na Bulevar Julio A. Abraham.
Detenshon violashon lei di Opio
KRALENDIJK - Riba djarason 27 di febrüari 2018 detené dos empleado di FXDC Pòst, riba sospecho di trafikashon di opio. E detenshonnan a tuma lugá a konsekuensia di un investigashon di RST-Recherche Samenwerkingsteam i KMar- Koninklijke Marechaussee den kolaborashon ku Kuerpo Polisial Hulanda Karibense.
Notisia di polis di djaluna 11 di febrüari te ku djaweps 14 di febrüari 2019
KRALENDIJK - Riba djaluna 11 di febrüari alrededor di 2:50or di atardi, a hòrta un tas ku kontenido for di un outo na Kaminda Karpata. Mas lat a haña e tas bèk sin kontenido original. Riba e mesun dia aki alrededor di 4:50or di atardi a arestá un hòmber di 27 aña di edat ku inisialnan G.B. en konekshon ku maltrato.
Notisia di polis di djaluna 25 di febrüari pa djárason 27 di febrüari 2019
KRALENDIJK - Riba djaluna 25 di febrüari, den oranan di mèrdia, un aksidente a tuma lugá Den Stashie. Shofùr di un outo a pega soño tras di stür i a bai dal den un muraya. E tabata keha di doló na su pia i na su pechu.
Triángulo di Boneiru.
KRALENDIJK - Kuerpo Polisial Hulanda Karibense ta presentá 2 bia pa aña sifranan di tráfiko i kriminalidat pa Boneiru. Tambe ta hasi un komparashon ku sifranan di e aña anterior.


text:
Destahá
Rijksdienst Caribisch Nederland diariamente ta hasi negoshi ku suministradó eksterno pa por hasi su trabou bon. E enkargonan por varia di tamaño. Esun bia por trata di un enkargo chikí di un bia so. E otro bia ta trata di un enkargo grandi di vários aña.
Pa athudiká enkargo di gobièrnu, RCN ta mará na regla. Dependiente di e enkargo, esaki por nifiká ku nos ta pone e partidonan riba merkado na altura ku nos ta bai kumpra un sierto servisio òf produkto. Pero por ta asina tambe ku nos ke embolbí abo komo suministradó i eksperto den un fase trempan di un proseso di kumpramentu.
Riba e website aki nos ta hasi transparente pa bo ki servisio òf produkto nos ke kumpra.


text:
Aplicacion pa Scol Preparatorio (kleuter) pa aña escolar 2021-2022.
Rekisitonan pa aplica pa Scol Preparatorio:
• E mucha tin 4 aña prome cu 31 di december 2021.
• Papel di 5 florin di Censo di e mucha (uittreksel uit het bevolkingsregister).
• E mucha mester por haci uzo di toilet independiente (zindelijk).
Aplicacion ta tuma luga e aña aki online desde 1 di februari te cu 15 di februari 2021.
Pa cualkier pregunta por tuma contacto cu e scol di preferencia.
Link aplicacion:
https://ee.kobotoolbox.org/x/U6ZVqdWq


text:
RCA “BIG WHEEL LOTTERY powered by POWERADE & KFC” a presenta nan uniform nobo pa weganan como bishitante, cu logo Down Syndrom Foundation riba manga robes. Na mes momento a subi veld cu Athina Fernandez Acosta pa asina hasi un dedicashon special na nos muchanan cu syndromo abou. Esaki a sosode prome cu e partido contra di FCSN ekipo cu ta den sotano. Goleador di Campeonato Steven Melchor a score hatrick pa jega 16 gol den 12 wega. Jeanluc Bergen y Ronald Gomez cada uno a score 2 gol pero e homber grandi di anochi a resulta Kyliam “Toro” Bolivar cu 4 gol. Asina aki Soldatnan Tricolor ta acumula 33 punto y ta sigi Lider. Proximo compromiso ta “Derby di Capital” diaranson 9 di maart den CDGPT RCA vs RIVER. #RCAPABIDA
Club
RCA cu dedicashon special na comienso luna di “Down Syndrom” victoria di 11-0
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
Share this on WhatsApp
Banda di su funcion pa cu reproduccion, sex ta importante den cualkier relacion di pareha, pa diferente motibo. Sex tin varios beneficio, tanto fisico como emocional.
Den e area fisico estudionan ta demostra cu sex ta yuda kima caloria y vet, cu beneficionan parecido na ehercicio. Hendenan cu ta haci sex frecuentemente tin e tendencia di drumi miho, locual ta yuda nan sistema imunologico. Tambe nan tin e tendencia di cuida nan curpa miho, come miho y haci cosnan cu ta cuadra cu un bida saludabel.
Sex ta algo sumamente beneficioso, no solamente pa e salud personal pero tambe pa e salud di e relacion en general.”
Sex ta beneficia tambe e salud emocional individual. E ta crea un sentido di intimidad, coneccion, satisfaccion y placer pa esnan cu ta practic’e regularmente. E contacto fisico ta resulta den nivelnan halto di oxytocin, cu ta wordo produci durante sex y sunchimento. Oxytocin ta conoci como e “love/cuddle hormone” cu ta promove sentimientonan amoroso. Un orgasmo generalmente lo reduci stress door cu e ta haci cu e curpa ta produci ‘endorphins’, e tipo di hormona aki ta activa centronan di placer den bo cerebro cu ta crea sintimento di intimidad y relahacion y ta yuda contra depresion.
Sex ta algo sumamente beneficioso, no solamente pa e salud personal pero tambe pa e salud di e relacion en general. Satisfaccion sexual ta relaciona cu un bon calidad di bida. E frecuencia di sex ta influencia bo sentido di “well-being” y satisfaccion cu bo mes y cu bo pareha. Den un relacion, sex ta promove stabilidad, pasobra e ta stimula coneccion (‘bonding’), especialmente ora cu e deseo sexual di ambos wordo satisface.
Ora abo y bo pareha ta sexualmente satisfecho, boso auto-estima ta subi, no solamente riba cama pero tambe den otro areanan di bida. Un bida sexual satisfactorio ta pone’bo sinti bo mes mas atractivo, mas deseable y mas sigur di bo mes, locual na su turno ta haci’bo un persona generalmente mas agradabel, positivo, carismatico y social den area personal y ta pone’bo bira mas asertivo y cu mas curashi pa tuma riesgonan den area profesional.
Ami semper ta respeta e motibonan valido cu parehanan por tin pa abstene.”
Tin relacionnan den cual sex no ta wordo considera importante of no ta existente. Ami semper ta respeta e motibonan valido cu parehanan por tin pa abstene. Por ehempel malesa, invalidez of a-sexualidad, ta cosnan cu ta fuera di nan control. Pero si esakinan no ta al caso, mi kier enfatisa cu sex no solamente ta bon, sino HOPI importante. Pasobra solamente sex ta ofrece e nivel di intimidad necesario pa mantene e coneccion y e chispa den e relacion y preveni cu un relacion romantico poco poco ta caba na nada. Sin sex, cu paso di tempo no lo resta nada mas cu un ‘roommate-relationship’ of un partnership financiero/social, locual ta alimenta e riesgo, cu un of ambos lo bay busca intimidad pafo di e relacion.
… mi kier enfatisa cu sex no solamente ta bon, sino HOPI importante.”
Hopi bes e pregunta ta surgi: cuanto biaha pa siman ta normal? Aunke personalmente mi no ta gusta defini un bon relacion sexual a base di cantidad, sino a base di calidad, mi por bisa cu, segun estudionan, un minimo di un biaha pa siman ta wordo considera como normal. Pero locual ta ‘normal’ ta diferente pa tur hende y ta depende mas bien di expectativanan propio. Factornan manera, por ehempel, intensidad di e encuentro, e nivel di pasion, deseo, excitacion, orgasmo y satisfaccion sexual tambe ta hunga un rol.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Departamento di Cultura Aruba (DCA) conhuntamente cu e Comision di Seyo Nacional di Artesania Aruba ta invita tur artesano pa haci entrega di tur material nobo cu NO tin Seyo Nacional di Artesania ainda.
Dia 1 di october 2021 lo tuma luga e siguiente evaluacion pa e aña aki, caminda e comision ta bini hunto pa pasa riba tur e criterianan necesario relaciona cu e producto pa bini na remarca pa e Seyo Nacional di Artesania Aruba.
Ta haci un yamada na e artesanonan pa entrega tur nan producto nobo pa mas tarda dia 29 di september 2021 prome cu merdia na DCA.
E proceso di aplicacion ta tuma luga na Departamento di Cultura Aruba cual por cierto a muda pa John F. Kennedy Educational Center cu ta keda na Stadionweg # 37, Oranjestad Aruba, (rotonde banda di Cas di Cultura).
P’esaki mester:
– yena e formulario di aplicacion
– mester trece un identificacion valido
– un pasfoto
– como tambe un comprobante di adres.
Pa mas informacion relaciona cu e Seyo Nacional di Artesania y tambe tocante e proceso di aplicacion por fabor tuma contacto cu nos via telefon 582-2185 of email [email protected]
Criterianan pa bini na remarca di un Seyo Nacional di Artesania Aruba ta:
• Mester ta traha na man. (No cu mashin, pero cu herment manual
senciyo).
• Autentico, Diseño Original.
• Consistencia den (re-) produccion di diseño y modelo.
• Grado di experticio (tradicional) den trahamento di e producto.
• E producto mester ta traha na Aruba.
• Grado di uzo di material local.
• Grado cu e producto ta refleha tecnica di artesania tradicional.
Artesania ta un arte caminda cu creativdad den forma di e arte y cultura ta haya bida. Ban sigui enrikece y contribui na nos productonan artesanal local. Y aporta nos industria creativo.
Ta danki na nos artesanonan cu mas y mas nos tin obranan artistico local y di Aruba mes.
Cultura nos mester bib’e.


text:
KRALENDIJK – Radio LIVE 99.9 FM a tuma nota di trabou nan ku ta den fase final pa lokual ta kancha di Johan Cruijff na Tera Kòrá. Esaki despues ku e yerba artifisial anterior no a keda mantené i a lanta for di e fundeshi bieu kabando na nada. Nos a tuma kontakto ku e persona ku ta atendé ku tereno nan na Boneiru i el a splika nos ku tin un kabayero for di Anguila na Boneiru ku ta speshalisá den e tipo di trabou nan aki di pega yerba artifisial. Na momentu ku nos a bishitá e kancha, por a mira e alegria na kara di e hoben nan di bario ku tabata presente i nan a splika ku nan ta super kontentu ku porfin por hunga bala atrobe riba e kancha aki.
Riba kombinashon di foto por mira e trabou nan ku ta tumando lugá.


text:
ESTADO DI NOS DAM NAN NA KORSOU. KOMUNIKADO 2 DI PARTI GOBIERNU DI KORSOU PA KU SITUASHON DI WER.
KOMUNIKADO 2 DI PARTI GOBIERNU DI KORSOU PA KU SITUASHON DI WER.
27 novèmber 2016
Update di parti GMN tokante damnan:
Lagun: dam a kibra. No por drech’é aworaki. E ta asotá e playa so. Kasnan di desaroyadó Neuman tabata aksesibel ayera. No tin bista si ta bai drech’é otro aña (2017), depende di e fondonan disponibel.
Kloof: mester kita e palo morto dilanti duiker. Esei probablemente a okashoná overlast ayera. Parse no mester di makinaria, pero ta palo di manzanilla. Dam ta sipel un tiki, pero esei no por hasi nada kun’é aworaki, sino por destabilisá e dam. Tin un burako kanto di kaminda aworaki ku a keda kousa dor di e awa.
duiker di kloof ta wordo limpia awe dor di Obra Públiko.
Zumbu: dam ta ok. E problema ta kapasidat di e duikers ku tin ku transportá e awa. Awa a koba kanto di kaminda. Obra Públiko lo mester wak den futuro kiko por hasi ku e kapasidat.
Si hopi awa sigui kai den área di Zumbu mester monitor e situashon i evaluá si mester sera e área.
Sta. Cruz: a wak algun dam ku tabata ok
Jankok: 2 dam ku a drecha, awa tabata sali normal for di sakado.
Punta Mathew: no ta tin problema ayera. A drecha dam den e área.
Wambo, Sta. Martha, Kabayee, Pannenkoek ta ok pa lokual a wak te ku ayera. GMN no a bai tur e damnan si den e área aibsa, paso ta basta tin.
Barber: problema ta e desague normal. Dam no ta tin hopi awa.
Burger King Caracasbaai: problema di awa probablemete kousa dor di sistema di roi i konstrukshon di e Mall eybanda.
Dam Preto na st. Joris: tabata bashi, pero 2 sakadonan ta yen di sushi (afval) atrobe. GMN no tin fondo pa e aña aki pa bolbe limpi’é.
Dankmeyer na Zuikertuintje: no tin bista aktualisá riba estado di e dam aki.
Gobièrnu di Kòrsou ta pidi komunidat pa tene e damnan na bista si awa sigui yobe i si mira riesgo pa kiebro di damnan.
Gobièrnu di Kòrsou ta keda hasi un petishon na komunidat pa sigui tur boletin di parti Meteo via di su website http://www.meteo.cw, página di Facebook “Meteoroligical Department Curacao”, website di Kalamidat http://www.kalamidat.cw i tambe Facebook di “Risicobeheersing Curacao”.
Gobièrnu di Kòrsou ta pidi pa si dado kaso por tin molester di awa ku a yena kas pa yama 917 i pa kualkier problema ku roi òf dam e number 521-7800 di Obra Públiko.


text:
Disponibel na hulandes tambe
Ministerio di Finansa i Ministerio di Asuntunan Desaroyo Sosial, Labor i Bienestar ta informá komunidad lo siguiente:
Komo parti di medidanan di ousteridat pa mantené e Fondo General di Penshun di Behes (AOV) i tambe Fondo di Penshun di Biuda y Huérfano (AWW) sostenibel, a disidí ku indeksashon ta ser mará na kresementu ekonómiko nominal. A base di esaki no tabatin adaptashon na yanüari 2015 pa aña 2014 riba e fondonan ariba menshoná.
Sinembargo, finansa públiko tin espasio pa un kompensashon basá riba subida di kosto di bida pa tur kobrado di Penshun di Behes i Penshun di Biuda i Huérfano den forma di pago di un lùmpsùm. Ta trata aki di un pago èkstra, ku no tin karakter permanente. Na 2016 lo evaluá di nobo e situashon pa aña 2015.
Gobièrnu a disidí ku e grupo di kobradó di ònderstant tambe lo haña un (1) pago èkstra pa kompensá oumento di kosto di bida.
Gobièrnu ta di opinion ku esaki ta trese un algu di alivio na e situashon sosial di e gruponan spesífiko aki i lo sigui hasi esfuerso pa sigui duna apoyo na e gruponan aki kaminda esaki ta nesesario i posibel.


text:
WILLEMSTAD – Trahadó di Dok i empleado temporario di Curacaose Dokmaatschappij (CDM) ayera pa promé be a protestá públikamente kontra gobièrnu. E grupo ta representá un 300 trahadó di dòk ku segun nan mes palabra a eksplotá nan añanan largu.
Tempunan ayá a señalá e abusu pero nunka no a solushon’é. Asina a kita e grupo for di trabou na 1993 i manisé a tuma nan bèk komo trahadó temporario. Asina e trahadónan a pèrdè tur nan kondishonnan laboral sekundario i nan pago a bira dos florin ménos pa ora pa e mésun trabou.
Dick Drayer tabata na e demonstrashon i el a traha e siguiente reportahe
Na 2011 gobièrnu, bou di preshon di pasonan hurídiko, a traha un areglo ku e trahadónan di dòk. A palabra ku lo reservá un suma di mas o ménos shete mion florin pa kompensá e último sinku añanan. A paga un parti di e plaka pero e grupo ainda ta wardando e último parti, un tres mion i mei florin.
Margen limitá
Bosero Otmar Anthony Arroyo ta bisa ku e grupo no ke buska problema, pero ku e minister aktualmente tin un margen limitá di aktua. E akshon djawe segun Arroyo ta djis e kuminsamentu.
Outor: Dick Drayer


text:
KOMUNIKADO DI KUERPO POLISIAL KÒRSOU Un detenshon pa maltrato i menasa.
KOMUNIKADO DI KUERPO POLISIAL KÒRSOU
298 / 2017
3 ougùstùs 2017
Un detenshon pa maltrato i menasa.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 3 di ougùstùs 2017, alrededor di 15.10 or, Sentral di Polis a haña notifikashon di
un kaso di menasa ku morto ku ta tumando lugá riba Schottegatweg Noord. For di un
investigashon ku polis a hasi na e sitio a resultá ku un pareha tabatin problema ku otro i e
dama tabata bini den direkshon di warda di polis na Rio Canario den su outo. E hòmber
tabata kore tras di e dama riba e kaminda menshoná i na vários okashon e tabata blòkia e
outo di e dama i tabata menas’é ku morto. Polis a detené e hòmber T.Z.d.L. nasé na Kòrsou
di 19 aña di edat pa maltrato i menasa. Detenshon a tuma lugá na riba Schottegatweg
Noord na altura di un restorant. Esaki despues ku e dama víktima a presentá na warda di
polis Rio Canario i entregá keho kontra di e sospechoso. T.Z.d.L. a maltratá e dama un dia
anterior i polis a konstatá ku e dama tin un bolònbònchi na su frenta.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
Awe diamars 11 di februari 2020 DIMAS a lansa su prome sesion di Facebook Live. Durante di e sesion aki sra. Marilyn Wout a toca algun puntonan manera:
- Con importante e ta pa un cliente di DIMAS yena su emailadres personal na momento di hasi un peticion.
- E beneficionan di usa e tracking tool riba e webiste dimasaruba.aw pa cada persona por wak e status di nan peticion.
- E metodo di paga pa producto y servicionan di DIMAS cu e opcion di Billpayment di Aruba Bank of Banco di Caribe y pagonan via swipe cu un debet card na un MFA.
- Tambe a wordo menciona e forma di manda un sugerencianan di topiconan pa e siguiente Facebook Live session of feedback constructivo via di e emailadres info@dimasaruba.aw of keho via di e emailadres klachten@dimasaruba.aw.
Banda di e tips ariba menciona personanan por hasi preguntanan live y di tur e preguntanan esunan general lo wordo contesta durante di e sesion live, preguntanan cu ta mas especifico of personal DIMAS ta conseha pa manda un email na info@dimasaruba.aw cu tur e datonan necesario manera nomber completo, informacion di contacto y e number di CRV.
Cu e informacion aki DIMAS ta indica di ta open pa ricibi feedback y vooral sugerencianan constructivo cu ta juda pa mehora e servicio y productonan cu ta wordo ofreci na publico. Pa mas informacion di e transmision di e prome sesion di Facebook Live por bishita e pagina di Facebook di Departamento di Integracion, Maneho y Admision di Stranhero – DIMAS.


text:
Un persona cu sinta ocho ora pa dia tin 40% mas chens di muri tempran. Wak television ta haci ainda mas daño. Tres ora di television ta ekivalente na ocho ora di sinta. Es mas, haci mey ora di deporte tur dia no ta suficiente pa combati e daño cu sinta ta haci na nos curpa.
Sinta ta mata
Mey ora di cana, core, traha den cura of den cushina no ta suficiente, mientras cu esaki keto bay ta conta como e norma pa movecion diario. E realidad ta pinta scur: pa compensa pa ocho ora di sinta, bo mester move por lo menos ún ora pa dia. Hasta si bo acumula e ocho ora di sinta door di sinta na varios momento di dia, por ehempel cuater ora mainta y cuater ora anochi, e consecuencia ta keda mesun cos. Esaki ta conclusion di un estudio di largo plazo bou casi 8.000 Americano di 45 of mas aña di edad cu recien a keda publica den Annals of Internal Medicine.
Na Aruba nos ta sinta hopi. Mas y mas trabou ta tuma luga den oficina. Despues di trabou nos ta bay cas sinta den auto of bus. Y ora nos yega cas nos ta sinta (y hopi ta come) tras di television. Mescos ta conta pa Hulanda, caminda un adulto ta sinta 9 ora pa dia y hobennan hasta mas cu 10 ora pa dia.
Sinta ta mata
Mey ora di cana, core, traha den cura of den cushina no ta suficiente, mientras cu esaki keto bay ta conta como e norma pa movecion diario. E realidad ta pinta scur: pa compensa pa ocho ora di sinta, bo mester move por lo menos ún ora pa dia. Hasta si bo acumula e ocho ora di sinta door di sinta na varios momento di dia, por ehempel cuater ora mainta y cuater ora anochi, e consecuencia ta keda mesun cos. Esaki ta conclusion di un estudio di largo plazo bou casi 8.000 Americano di 45 of mas aña di edad cu recien a keda publica den Annals of Internal Medicine.
Na Aruba nos ta sinta hopi. Mas y mas trabou ta tuma luga den oficina. Despues di trabou nos ta bay cas sinta den auto of bus. Y ora nos yega cas nos ta sinta (y hopi ta come) tras di television. Mescos ta conta pa Hulanda, caminda un adulto ta sinta 9 ora pa dia y hobennan hasta mas cu 10 ora pa dia.
Un persona cu sinta ocho ora pa dia tin 40% mas chens di muri tempran. Wak television ta haci ainda mas daño. Tres ora di television ta ekivalente na ocho ora di sinta.
Con sinta dimas ta causa malesa
Hende cu sinta hopi tin mas riesgo di haya nan mes confronta cu entre otro diabetes, malesa di curason, depresion, dolor di lomba y cancer di pecho of prostaat. Tin mas o menos 35 malesa cronico cu desproporcionalmente ta afecta persona cu un estilo di bida di sinta hopi. Ora bo sinta hopi, e velocidad di bo metabolismo ta disminui. Ora esaki bira demasiado abou, menos sucu y vet ta wordo absorba den bo sanger y esaki por conduci na sobrepeso y diabetes.
Kiko bo por haci?
Mientras cu sinta dimas ta peligroso y por tin consecuencia fatal, haci compras, cushina of simplemente para riba bo pianan ya ta beneficioso pa bo metabolismo. Haci movecion intenso pa mey ora, manera core, ta keda necesario pero no ta suficiente; tene na cuenta cu bo mester keda den movecion henter dia. E recomendacion di e estudio ta concreto y simpel: cada mey ora, lanta y move pa algun minuut. Ni maske cuanto ehercicio bo haci, sinta pa periodonan largo ta hisa e riesgo cu bo lo muri mas lihe. P'esey keda den movecion ta e miho solucion.


text:
E motibo mas comun pakico parehanan ta infiel of relacionnan ta kibra ta simpel: expectativanan cu no ta wordo cumpli.”
Expectativanan general ta diferencia entre hende homber y hende muhe y banda di esey ta bin expectativanan personal cu ta varia di persona pa persona. Den e caso aki mi kier pone atencion na expectativanan general. Mi ta scoge, sin ningun motibo particular, pa cuminsa na analisa e hende homber, pa den parti II sigui cu e hende muhe.
E hende homber
Pues no ta sorprendente, cu hopi homber ta demostra inclinacion pa competi, blof, exagera (principalmente den stamina y cantidad di muhe) y minimalisa nan emocionnan.”
Bayendo bek na e origen di esaki, e hecho cu e hende homber su manera di expresa su mes ta diferente cu esun di hende muhe no ta asina dificil pa compronde. Homber ta expresa su mes facilmente via sex. Esaki ta su idioma di comunicacion. Sex ta haci e homber sinti stima, special, aprecia, desea, etc. Den bista di un hende homber, sex ta un manera efectivo pa mantene y fortifica e lasonan di pareha. Den caso cu e logra satisface su pareha e ta lag’e sinti su mes sigur den e relacion y den caso cu esaki ta tuma luga regularmente, e ta zorg pa e keda sinti atraccion pa su pareha. Claro cu sex ta alimenta e homber su apetito fisico tambe, pero esey no ta tur cos. En realidad locual e homber ‘deep down’ ta buscando mediante sex ta: satisface su necesidad emocional: sinti stima, special, aprecia, desea, etc., aunke probablemente e lo haci su maximo esfuerso pa nenga esaki, pa e mesun motibo: e manera con ela wordo lanta. No ta pornada cu cierto infielnan, pa con superficial y machista cu nan por parce, ta ‘catch feelings’, door di e conexion emocional produci mediante sex, y ta termina enamorando di nan amante, principalmente despues di a mantene un relacion sexual frecuente y di largo duracion cu e persona ey. E riesgo ta mas grandi, den casonan unda e homber en cuestion practicamente no ta haya sex na cas. Den un caso asina por papia di desconexion den cas y conexion pafo di cas.
No ta pornada cu cierto infielnan, pa con superficial y machista cu nan por parce, ta ‘catch feelings’, door di e conexion emocional produci mediante sex, y ta termina enamorando di nan amante...”
Caminda cu pa e hende muhe sex tal bes ta un opcion y no un di e cosnan di mas importante, pa un hende homber, generalmente y den mayoria caso, sex ta un di e ingredientenan mas importante y siguramente un di e mayor expectativanan den su relacion.
Desiree Swaen ta un Coach profesional certifica, specialisa den bida, relacion, sexualidad, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Lo tene cuenta un biaha mas cu reglanan di prevencion di Covid
Mescos cu tur aña, Partido MEP e aña aki tambe ta brinda ayudo cu yenamento di formulario di impuesto di entrada 2020. Debi na Covid e procedura e aña aki tambe lo ta diferente, al estilo ‘drive thru’. Lider di MEP, Sra. Evelyn Wever-Croes ta invita tur ciudadano cu tin mester e yudansa pa yena nan formulario di impuesto, pa pasa libremente riba e fechanan cu lo brinda e servicio aki na Cede di MEP na Sta. Cruz.
FECHA PA YENA FORMULARIO NA CEDE DI MEP:
Dianan diamars 21, diahuebs 23, diasabra 25, diamars 28, diahuebs 30 september y diasabra 2 october. Diamars y diahuebs, parti mainta 9:00 am pa 12:00 pm y parti atardi 6:00-9:00 pm.
Diasabra 9:00 am pa 1:00 pm.
HACI CITA:
Mescos cu aña pasa, biaha aki tambe e proceso lo bay solamente cu cita. Por haci un cita na number 5941977 y dia di e cita e persona ta entrega e formulario estilo “drive tru” y den minimo 20 minuut e formulario ta yena y duna bek den man di e persona. E formularionan no ta keda atras na Cede di MEP, pasobra ta trata di informacion confidencial, y no por core riesgo cu nan ta perde. Durante e cita e persona ta warda den su auto y despues e por sigui haci su diligencianan. Debi na e procedura aki, no por atende mes hopi hende pareu, pero lo haci tur lo posibel pa atende tur hende.
DOCUMENTONAN:
Pa por yena e formulario ta importante pa bo tin comprobante di entrada anual, sea di trabou of di pensioen, tambe di SVB. Y si bo tin debe cu bo ta paga interes, mester di comprobante di e interes paga den 2020. Finalmente si tin yiunan ta studia den exterior, mester inclui comprobante di inscripcion di e yiu na e scol den exterior.
CONTACTO CU SOSTENEDORNAN DI MEP:
“Pa Partido MEP, ta primordial pa sigui den contact cu nos sostenedornan. Y specialmente e temporada di impuesto ta un temporada importante pa nos partido y pa nos sostenedornan. E aña aki atrobe lamentablemente nos mester tene poco distancia, pues no por duna otro man ni brasa manera nos ta custumbra, pero ta pa nos propio bienestar y di henter pueblo di Aruba. Mi kier un biaha mas recorda cada ciudadano, paga impuesto ta deber di nos tur, pero no paga dimas impuesto. Yena bo formulario y entreg’e na tempo”, Lider di MEP, Evelyn Wever-Croes a expresa.


text:
Frontera Aruba-Venezuela ta keda cera tres luna mas
Gobierno di Aruba a prolonga e ciere di frontera entre Aruba y Venezuela cu 3 luna mas. Prome cu 10 di mei 2021, Gobierno lo dicidi si lo sigui prolonga e ciere y cu cuanto tempo mas.
Na februari 2019, Venezuela a cera e frontera entre Venezuela, Aruba y Corsou. Dia 10 di mei 2019 Venezuela kier a habri frontera, pero cu Aruba so. Na e momento ey, Prome Minister Evelyn Wever-Croes a tuma e decision di cera e frontera entre Aruba y Venezuela. Inicialmente a cera e frontera cu un luna, y despues a prolonga e ciere cada tres luna, pa asina sigui monitorea e situacion.
Prome Minister Evelyn Wever-Croes a enfatisa cu mientras cu Aruba no ta completamente prepara pa e fluho grandi di persona riba nos pais, frontera entre Venezuela y Aruba ta keda cera.
Na e momentonan aki, Aruba ta pasando den retonan grandi y ta rekeri tur energia pa atende cu e retonan den nos pais prome. Gobierno di Aruba ta tene cuenta tambe cu e riesgonan di e corona virus cu ta haci cu Gobierno mester ta mas cauteloso.
Gobierno di Aruba mientras tanto ta atendiendo cu e retonan cu e crisis Venezuela ta trece cu n’e. Esakinan pa Gobierno ta retonan serio. Aruba ta keda cauteloso den esaki, y lo kier mira prome cu Venezuela mes ta atende cu e crisis den nan pais.
#10Mar || ÚLTIMA HORA: #Aruba 🇦🇼 #PROHÍBE todos los vuelos ✈ provenientes de #Venezuela 🇻🇪 hasta el próximo #10Jun, según NOTAM A0211/21 publicado hace algunos minutos.— Rodolfo Ruiz A. (@RodolfoRuizA) March 10, 2021
Esta medida ha venido extendiéndose trimestralmente durante el último año. pic.twitter.com/iK0fptb1rB


text:
Diahuebs, 12 di october partido MEP ta recorda cu 20 aña pasa un baluarte integro y leal na nos partido a bay laga nos, esta ing. Roland Lacle (dfm).
Roland a nace dia 17 di october 1939 y a dedica un gran parti di su bida den politica sirbiendo su pueblo y su partido den diferente funcion.
Na aña 1971, esta na momento cu Betico Croes a dicidi di forma su propio partido, Roland Lacle tabata un di e promenan cu a uni su mes cu Betico y asina a bira co-fundador di MEP, un partido cu el a stima te na su morto. Como un co-fundador, Roland a aparece riba lista for di 1971 te cu 1993 demostrando asina su lealtad incondicional na partido MEP.
Roland Lacle a lucha schouder cu schouder cu Betico Croes pa nos Status Aparte desde e inicio di e lucha te ora cu e Conferencia di Mesa Rondo a conclui exitosamente na maart 1983.
Como politico Roland tabatin un trayectorio impresionante y a ocupa practicamente tur funcion ehecutivo y legislativo. E tabata miembro di Eilandsraad di Aruba, miembro di Staten di Antiyas, diputado di Aruba, Ministro Plenipotenciario interino pa Antiyas y alavez representante di Antiyas Hulandes den Mercado Comun Europeo, Ministro di Trafico y Comunicacion di Antiyas. Pa pais Aruba e tabata miembro di Parlamento, Ministro Plenipotenciario na Hulanda y Ministro di Finanzas. Tambe Roland pa varios aña tabata Presidente di MEP y semper a sostene tambe nos lider honorario sr. Nelson Oduber.
Dia 12 di october 1997 Roland a fayece despues cu el a keda hopi aña sufriendo di un quebrante di salud. Como reconocemento na e gran Arubiano aki, Gabinete Oduber na 2003 a duna e caretera principal dilanti di Hospital bieu y sigui te su cas na Paradera e nomber di “Caya Ing. Roland Lacle” y p’asina tene su memoria bibo den nos comunidad. Roland su lucha, dedicacion y fieldad na nos partido lo keda semper graba den nos curason. Cu Roland sosega na paz den Reino di Señor.


text:
Manera tur aña, awe 14 di februari, ta respira puro amor riba Valentine’s Day. Pa algun pareha esaki ta e prome dia di San Valentino cu nan ta pasa hunto. Mientras cu pa otro pareha nan tin hopi aña caba demostrando nan amor mutuamente. Y di mes awe ta nan dia! Nos a pasa riba e rednan social di algun celebridad pa wak con e famosonan aki ta celebra awe nan Valentine’s Day!
David & Victoria Beckham
E mama mas maraviyoso y casa mas inspirativo ta e mensahe di David pa Victoria.
Kamala Harris & Douglas Emhoff
E post di VP di Merca tin un informacion special cu el a comparti riba Valentine’s Day.
Negin Mirsalehi & Maurits Stibbe
Esaki ta e di 14 Valentine’s Day cu e influencer y entrepreneur ta comparti cu Maurits.
Alex Rodriguez & Jennifer Lopez
Danki pa hiba mi den bo curason y den e biahe di bo bida, ta loke Arod a share.
Adamari Lopez & Toni Costa
Adamari a comparti un potret romantico cu Toni cu ken e tin 9 aña hunto.
Ricky Martin y Jwan Yosef
Coordina den mesun estilo di outfit, Yousef a skirbi cu nunca nan ta fada nan mes.
Norkys Batista & Alexis Goncalves
Awe ta un di e dianan mas feliz di su bida ta loke Norkys a comparti riba su Instagram.


text:
Bo carchi di F.C.C.A.
Pago di hipoteca di F.C.C.A.
Descripcion
Por haci pago di hipoteca di F.C.C.A. efectivo, cu cheque of pin. Despues di paga e cuenta ta haya un recibo. Esaki ta un prueba cu parti di e hipoteca ta paga.
Unda pa pidi'e? / Mas informacion na
Oficinanan di Gobierno:
- Oficina di Gobierno den districto di Savaneta (Hulpbestuurskantoor Savaneta)
- Oficina di Gobierno den districto di San Nicolas (Hulpbestuurskantoor San Nicolas)
- Oficina di Gobierno den districto di Paradera (Hulpbestuurskantoor Paradera)
- Oficina di Gobierno den districto di Santa Cruz (Hulpbestuurskantoor Santa Cruz)
- Oficina di Gobierno den districto di Noord (Hulpbestuurskantoor Noord)
Kico mi tin di hiba cu mi?
Cuanto e ta costa?
Pa haci e pago no tin gasto extra envolvi.
Cuanto tempo ta dura pa hay'e?
No tin cu warda.


text:
Trahando na Kontraloria General di Kòrsou bo ta aportá na bo komunidat!
Personal di Kontraloria ta konsistí di profeshonal konfiabel i emprendedó, ku konosementu di materia i kurason pa komunidat. Nan ta bon na altura di e desaroyonan riba nan tereno i ta yuda pensa riba temanan stratégiko i práktiko. Pa nan, ta importante pa e produktonan ku nan ta entregá ta di kalidat haltu.
Na Kontraloria, bo ta traha komo investigadó den un tim multidisiplinario ku ta hasi investigashon independiente riba diferente tereno di maneho di gobièrnu, manera enseñansa, ekonomia, kuido, siguridat, etc.
Vakatura
Na e momento aki no tin vakatura.


text:
WILLEMSTAD – “E buki aki ta e promé buki ámplio di gramátika di Papiamentu pero skirbí na Hulandes. Ta eksistí mas buki pero ningun no ta ámplio manera esaki”. Asina drs. Igma van Putte- de Windt ta deskribí e buki ku e i su kasá, dr. Florimon van Putte, a skirbi tokante gramátika di papiamentu. E título di e buki ta ‘Grammatica van het Papiaments, vormen en communicatieve strategieën’.
Djaweps último tabatin presentashon ofisial di e buki aki na University of Curaçao (UoC) kaminda e outornan a entregá un ehemplar na direktor di Fundashon pa Planifikashon di Idioma (FPI), dr. Ronald Severing. Ku e buki aki e pareha van Putte ta spera di por yuda hopi hende manera por ehèmpel dosentenan di Papiamentu ku ta konfrontá problema pa splika alumnonan gramátika di Papiamentu.
Un reportahe di José Manuel Dias
Ku yudansa finansiero di Prins Bernhard Cultuurfonds Caribisch Gebied, Maduro & Curiel’s Bank (MCB) i Banko Sentral di Kòrsou i St. Maarten e outornan a logra imprimí un total di mil ehemplar. ‘Grammatica in het Papiaments’ no ta pa skol básiko i ta destiná solamente pa skol avansá i universidat. E buki mes ta konsistí di 317 página i a dura shete aña pa skirbi e buki aki. Asina e pareha van Putte a duna di konosé.
Igma i Florimon
Igma van Putte- de Windt ta dosente di spañó i tambe di papiamentu. Pa hopi aña el a traha na Hulanda komo dosente di spañó i tambe komo traduktor i intérprete. Te ku e dia di awe e ta miembro di e komishon di eksamen pa tradukshon di Hulandes-Papiamentu i Papiamentu-Hulandes.
Florimon van Putte a studia Spañó, Portugues, Hulandes i Papiamentu.
El a promové den idioma moderno i a traha hopi aña komo dosente na Rijksuniversiteit Leiden. Florimon tin trinta aña ta skirbi riba papiamentu i maneho di idioma kolonial riba e islanan di Aruba, Boneiru i Kòrsou. Un di su bukinan ku ta hopi konosí i balorá ta: ‘Dede pikiña ku su bisiña’. E buki aki ta duna un bista históriko bon dokumentá di Papiamentu i nos enseñansa.
Outor José Manuel Dias


text:
E FIANSA DI HULANDA A MANTENE NOS CABES RIBA AWA
Danki na e vision y e strategia cu nos a aplica nos a logra y aworaki nos ta recuperando
Den e reunion den Parlamento diahuebs 12 di augustus, PromeMinister di nos pais, Evelyn Wever-Croes a duna splicacionamplio di e 3 diferente producto di negosacion cu Hulandacuanan ta Lanspakket, COHO y RAFT. Prome Minsiter a detaya tambe riba e fiansa cu Aruba a haya di Hulanda durantee tempo cu Aruba no por a logra riba nos propio forsa.
E fiansa aki no tabata solamente pa wanta e aparatogubernamental y tur su garantianan cabes riba awa; cuidomedico durante un pandemia, enseñansa durante un pandemia, siguridad di nos pais durante un pandemia y tur desaroyo namomento cu entradanan cay practicamente ful y cu tin cu presta placa pa por cubri tur locual cu tabata gastonan promecu pandemia y tur loke a bin acerca.
Loke a bin acerca, Prome Minister a splica, ora cu Gobierno a realisa cu hendenan ta bay perde trabou riba gran escala, Gobierno mester a step in. Nunca antes esaki tabataresponsabilidad di Gobierno.
Gobierno a introduci loonsubsidie y a yuda en total 7471 trahado ainda luna pasa. E cantidad di persona tawata mas halto na cuminsamento pero awo e ta na 7471 pa un total di 8 miyon florin. E total di tempo a cuminsa ta 128 miyon florin.
Lamentablemente un cantidad basta grandi di a perde traboutambe cu tambe mester a haya yudansa. Na Juni 3843 persona a haya e ayudo aki pa un suma total desde a cuminsa di 65 miyon florin. Esakinan ta gastonan cu a bin adicional pues no tabata den presupuesto.
Tambe a bin pakete di cuminda cu den e prome lunanan e enfasis tabata riba Cruz Cora cu fondo di Hulanda peroGobierno di Aruba, Minister di Asuntonan Social tambe a duna su aporte pa duna mas pakete di cuminda ya cu e necesidad tabata hopi halto.
“Asina Gobierno a haci diferente esfuerso pa wanta cabes ribaawa como un pais durante e peor crisis cu nos pais a enfrenta. Danki na e vision y e strategia cu nos a aplica nos a logra y aworaki nos ta recuperando. Nos perspectiva tabata cu nos ta recupera pa fin di e aña aki 76% di nos turismo. Aworaki nosta den un ola nobo. Nos a cuminsa mira cancelacionnan caba p’esey ta mas importante cu nunca pa nos sigui cuida y esunnan cu por of kier por vacuna pasobra esaki ta e unicomanera cu nos por recupera. Pues si tur cos sigui bon nos ta recupera pa fin di e aña aki pa turismo cu 76%. Pero si turismo yega 100% no kiermeen ainda cu economia a yega 100% y sigur no financieramente pero nos lo ta riba e bon caminda’, Prome Minister a duna di conoce.
Prome Minister a enfatisa, “Cu e COHO y e RAFT maneranos tin’e aworaki palabra, bo ta wak cu ta bin bek trankilidady stabilidad. E situacion finaciero di nos pais contrario di e situacion economico of turismo, ta hopi delicado prome cu e pandemia caba. Kiermeen cu e pandemia el a bira pio pasobranos mester a deal cu recuperacion financiero di aña anterior y durante e pandemia”.


text: Diabierna mainta a drenta informe di un accidente cu hende herida na Ayo. Mesora a dirigi tanto polis como ambulans na e sitio. Na yegada di e patruya a bin compronde cu un pickup Ford sportrack color blauw skur den e bocht lo a slip riba caminda muha bai dal frontal den un Suzuki baleno st wagen color skur cu tabata biniendo den direccion contrario. Na yegada di e ambulans nan a atende e 3 victimanan cual tabata dama di edad, dama chauffeur cu a dal riba stuur y un mucha cu biramento di cabez anto transporta nan hospital.


text:
Cumpra un Tapa Boca Certifica y Confortabel
ORANJESTAD – Protega bo mes y bo famia den e temporada aki y cumpra un Tapaboca cu bo por laba y por sigui wordo usa. Ta trata aki tapaboca cu certificacion internacional, 6 filtro y hopi comfortabel pa usa y respira. Esakinan ta ideal y confortabel pa usa den e temporada di Pasco y Aña Nobo, como tambe na oficina, na scol, na cas y como tambe ora cu mester sali for di cas. E tapaboca ta disponibel den sizenan S, M, L y XL. TA temporada druk di fin di aña y si bo mester sali pa haci un respondi, ta miho bo ta bon protega. Comunidad ban protega nos mes y evita cu ta bin mas contagio. Stima bo mes y bo sernan keri, cumpra un bon Tapaboca y di otro banda bo ta yuda Aruba One Happy Island Lions Club tambe recauda fondo pa asina por sigui cumpli cu e demanda di proyectonan na bienestar di esnan den nos comunidad cu ta den necesidad. Un bon regalo den e dianan di fiesta pa bo mes y sernan keri. Pa mas informacion bishita nos facebook page Aruba One Happy Island Lions Club of por tuma contacto cu ohilclubaruba@gmail.com of whatsapp 7460428 / 5629129.


text:
DEN HAAG – Ombudsman ta investigá sinku kaso na Kuerpo Públiko Boneiru (OLB). Ombudsman Reinier van Zutphen: “Nos a skohe sinku kaso pasobra nos ta haña ku ta dura muchu hopi. E reakshon ta tarda masha hopi.”
Kuater di e sinku kasonan ta trata di tereno i erfpacht. Dos di nan ta di for di añanan nobenta di siglo pasá. E di sinku kaso ta un dama a entam’é ku for di 2012 ta warda un pèrmit di sambuyá.
Mayoria biaha Ombudsman ta keda tuma kontakto te ora ku un reakshon drenta di e instansha di gobièrnu ku ta trata di dje. Van Zutphen: “Loke nos a hasi awor ta kue sinku kaso i skibi un rapòrt. Si ta posibel nos ta duna rekomendashon tambe tokante kon OLB mester reakshoná riba petishon.”
Kombersashon
Ombudsman no tin medida di preshon. “Mi no por manda deurwaarder i bis’é bai obligá Kuerpo Públiko pa siguí e rekomendashonnan. Loke sí mi por hasi ta drenta kombersashon ku esnan responsabel na Boneiru.”
Promé ku e notisia a plama Van Zutphen a tene kombersashonnan ku OLB. Mas lat den aña, despues ku e rapòrt sali, a planeá kombersashonnan adishonal. Ombudsman ta ferwagt ku OLB ta tuma e señal na serio. E rapòrtnan ta públiko i probabelmente lo sali despues di zomer.
Bùdjèt
Ombudsman a skibi Minister Ronald Plasterk (Asuntunan Interno i Relashonnan den Reino) tambe. Van Zutphen ke pa strukturalmente fondonan bini disponibel pa tantu Ombudsman komo Ombudsman di Mucha. E organisashon ta responsabel pa aserká gobièrnu di islanan BES, pero no tin bùdjèt struktural p’esaki.
Na Boneiru, Saba i Sint Eustatius siudadanonan ta entregá keho relativamente mas frekuente ku na Hulanda oropeo. No tin Ombudsman di Mucha.
Van Zutphen: “Te aworakí ta despues a wak ta kuantu algu a kosta, i a paga. Pero mi ke pa den e plakanan regular ku ta bai pa Ombudsman, tin un suma reservá delantá pa nos trabou den Área Karibense.”
Outor Pieter Hofmann


text:
Kobransa
Ta sosodé ku sierto regularidat ku un kliente ta traha un debe pa despues resultá ku e l’ a bandoná nos isla sin avisá. Si Bo ta un di e kreditornan i a keda pegá ku e gastonan, ta mas ku lógiko ku lo Bo kier tuma sierto medida. Esaki no semper ta fasil i si e debedó ta den eksterior, ta bira mas difisil pa kobra Bo plaka.
Aunke e islanan ku ta forma e Reino Hulandes Karibense (anteriormente konosó komo Antia Hulandés i Aruba) ta forma parti di Reino Hulandes, pa motibu di distansia geográfika Hulanda ta wòrdu konsiderá komo eksterior. Tin biaha asta e Hulandés Europeo i e Hulandes Karibense ta konsiderá otro komo stranhero. Di otro banda e komunikashon entre diferente partinan di Reino ta transkurí di un forma mas simpel kompará ku otro partinan di mundu. Por ehempel, no tin barera di idioma i e leinan ta en gran parti identiko.
Triple A Attorneys ta establesé na Kòrsou. Esaki ta hasi posibel ku e debedónan na Kòrsou I e otro islanan di Reino Hulandes Karibense por wòrdu persigí hurídikamente i di e forma aki por kobra Bo plaka. No ta importá si e debenan a wòrdu hasí na Antia Hulandés, Aruba, Hulanda òf otro parti di mundu. Abogadonan i kolaboradornan di Triple A Attorneys por brinda e servisio di kobransa den henter Reino Hulandes Karibense dor di apliká e prosedura di kobransa na nivel hudisial. Nos abogadonan tin eksperensia amplio den e area di kobransa, lokual generalmente ta kondusí na un resultado positivo.


text:
ORANJESTAD, Aruba –12 augustus 2020
Gradualmente e casonan ta subi, gradualmente ta bay ta ahusta y trese cambio na cierto maneho.
Pa loke ta e maneho di esnan den cuarentena DVG ta informa lo siguiente.
Tur persona cu ta biba den un cas cu un persona positivo pa covid-19 ta bay automaticamente den cuarentena. E pareha di e persona positivo cu no ta biba na mes un adres tambe ta bay den cuarentena. Tur ta bay den cuarentena obligatorio pa 7 dia, sigui pa 7 dia recomenda. E dianan obligatorio (7) ta wordo cubri pa SVB.
Si dentro di e prome 7 dianan presenta sintoma mester ta tuma contacto cu dokter di cas pa test. Si despues di 7 dia no presenta sintoma e persona por bay traha cu tur medida di proteccion, pero DVG ta recomenda tuma 7 dia di vakantie y sigui monitor bo salud na cas y na prome indicacion di sintoma mester consulta cu dokter di cas.
Cu otro palabra, si bo ta biba den un cas cu un persona positivo, no warda te ora cu DVG yamabo. Pa medio di esaki bo ta informa cu bo mester bay den cuarentena obligatorio 7 dia.
E personanan cu ta biba cu un caso positivo, DVG ta señalanan y ta informa SVB di nan.
Familiares, amistades cu no ta biba den e cas pero cu a papia of encontra cu e persona positivo NO ta bay den cuarentena pero mester monitor nan salud pa sintoma, sigui tur instruccion di proteccion y si nan desaroya sintoma yama dokter di cas.